RAKKOMANDAZZJONI TAL-KUMMISSJONI

tad-9 ta’ April 2013

dwar l-użu ta' metodi komuni għall-kejl u l-komunikazzjoni tal-prestazzjoni ambjentali taċ-ċiklu tal-ħajja ta' prodotti u ta' organizzazzjonijiet

(Test b’relevanza għaż-ŻEE)

(2013/179/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 191 u l-Artikolu 292 tiegħu,

Billi:

ADOTTAT DIN IR-RAKKOMANDAZZJONI:

1. L-GĦAN U L-KAMP TA’ APPLIKAZZJONI

2. DEFINIZZJONIJIET

Għall-għanijiet ta’ din ir-Rakkomandazzjoni, għandhom japplikaw id-definizzjonijiet li ġejjin:

(a) Il-metodu tal-Impronta Ambjentali tal-Prodotti (minn hawn 'il quddiem il-PEF): metodu ġenerali biex jitkejjel u jiġi kkomunikat l-impatt ambjentali potenzjali ta' prodott tul iċ-ċiklu tal-ħajja kif stabbilit fl-Anness II.

(b) Il-metodu tal-Impronta Ambjentali tal-Organizzazzjonijiet (minn hawn 'il quddiem l-OEF): metodu ġenerali biex jitkejjel u jiġi kkomunikat l-impatt ambjentali potenzjali ta' organizzazzjoni tul iċ-ċiklu tal-ħajja kif stabbilit fl-Anness III.

(c) L-Impronta Ambjentali tal-prodotti: riżultat ta’ studju dwar l-Impronta Ambjentali tal-Prodott ibbażat fuq il-metodu tal-Impronta Ambjentali tal-Prodott.

(d) L-Impronta Ambjentali tal-Organizzazzjonijiet: riżultat ta’ studju dwar l-Impronta Ambjentali tal-Organizzazzjonijiet ibbażat fuq il-metodu tal-Impronta Ambjentali tal-Organizzazzjoni.

(e) Il-prestazzjoni ambjentali tul iċ-ċiklu tal-ħajja: kejl kwantifikat tal-prestazzjoni ambjentali potenzjali ta' prodott jew organizzazzjoni meta l-istadji rilevanti kollha taċ-ċiklu tal-ħajja jiġu kkunsidrati.

(f) Il-komunikazzjoni tal-prestazzjoni ambjentali taċ-ċiklu tal-ħajja: kwalunkwe divulgazzjoni ta' informazzjoni dwar il-prestazzjoni ambjentali taċ-ċiklu tal-ħajja, inkluż lil sħab fin-negozju, investituri, korpi pubbliċi u konsumaturi.

(g) Organizzazzjonijiet: kumpanija, korporazzjoni, ditta, intrapriża, awtorità jew istituzzjoni, jew parti jew kombinament tagħhom, kemm jekk inkorporata jew le, pubblika jew privata, li jkollha l-funzjonijiet u l-amministrazzjonijiet tagħha.

(h) Skema: inizjattiva bi profitt jew mingħajru meħuda minn kumpaniji privati jew assoċċjazzjoni tagħhom, permezz ta’ sħubija pubblika-privata jew minn organizzazzjonijiet mhux governattivi li tirrikkjedi l-kejl jew il-komunikazzjoni tal-prestazzjoni ambjentali taċ-ċiklu tal-ħajja.

(i) Assoċċjazzjoni industrijali: organizzazzjoni li tirrappreżenta kumpaniji privati li huma membri tal-organizzazzjoni jew kumpaniji privati f’settur fil-livell lokali, reġjonali, nazzjonali jew internazzjonali.

(j) Il-komunità finanzjarja: l-atturi kollha li jipprovdu servizzi finanzjarji (inkluż pariri finanzjarji), inklużi l-banek, l-investituri u l-kumpaniji ta' assigurazzjoni.

(k) Dejta dwar iċ-ċiklu tal-ħajja: tagħrif dwar iċ-ċiklu tal-ħajja ta’ prodott jew organizzazzjoni speċifikati jew referenza oħra. Din tkopri metadejta deskrittiva u inventarju kwantitattiv taċ-ċiklu tal-ħajja kif ukoll dejta tal-ivvalutar tal-impatt taċ-ċiklu tal-ħajja.

(l) Dejta dwar l-inventarju taċ-ċiklu tal-ħajja: inputs u outpouts kwantifikati għal prodott jew organizzazzjoni tul iċ-ċiklu tal-ħajja tagħhom, dejta speċifika (imkejla jew miġbura direttament) jew ġenerika (mhux imkejla jew miġbura direttament).

3. L-UŻU TAL-METODI PEF U OEF FIL-POLITIKI TAL-ISTATI MEMBRI

L-Istati Membri għandhom:

4. L-UŻU TAL-METODI PEF U OEF MINN KUMPANIJI U ORGANIZZAZZJONIJIET PRIVATI OĦRA

Kumpaniji u organizzazzjonijiet privati oħra li jiddeċidu li jkejlu jew li jikkomunikaw il-prestazzjoni ambjentali taċ-ċiklu tal-ħajja tal-prodott jew l-organizzazzjoni tagħhom għandhom:

Assoċjazzjonijiet industrijali għandhom:

5. L-UŻU TAL-METODI PEF U OEF FI SKEMI MARBUTIN MAL-KEJL JEW MAL-KOMUNIKAZZJONI TAL-PRESTAZZJONI AMBJENTALI TAĊ-ĊIKLU TAL-ĦAJJA

Skemi marbutin mal-kejl jew mal-komunikazzjoni tal-prestazzjoni ambjenatali taċ-ċiklu tal-ħajja għandhom:

6. L-UŻU TAL-METODI PEF U OEF MILL-KOMUNITÀ FINANZJARJA

Il-membri tal-komunità finanzjarja għandhom, jekk ikun xieraq:

7. VERIFIKA

8. IR-RAPPURTAĠĠ DWAR L-IMPLIMENTAZZJONI TAR-RAKKOMANDAZZJONI

(1) Valutar tal-impatt li jakkumpanja d-dokument Komuninazzjoni mill-Kummissjoni dwar il-Bini tas-Suq Uniku għall-Prodotti Ekoloġiċi: Il-faċilitazzjoni ta’ informazzjoni aħjar u iktar kredibbli dwar il-prestazzjoni ambjentali ta’ prodotti u organizzazzjonijiet (SWD(2013) 111 finali).

(2) COM(2003) 302 finali.

(3) It-3 061 laqgħa tal-Kunsill tal-AMBJENT, Brussell, l-20 ta' Diċembru 2010.

(4) COM(2010) 608 finali/2.

(5) COM(2011) 206 finali, L-Att dwar is-Suq Uniku - Tnax-il xprun sabiex jiġi stimulat it-tkabbir u r-rinfurzar tal-fiduċja. "Flimkien għal tkabbir ġdid" u COM(2012) 573 finali "Att dwar is-Suq Uniku II - Flimkien għal tkabbir ġdid"

(6) COM(2012) 582 finali.

(7) COM(2011) 571 finali.

(112) L-Anness 3 tal-istandard tal-2011 għar-rappurtar u l-kontabbiltà fil-katina tal-valur korporattiva (l-għan 3) tal-Protokoll dwar il-gassijiet serra maħruġ mill-WRI (l-Istitut Dinji tar-Riżorsi) u mill-WBCSD (il-Kunsill Dinji tan-Negozji għall-Iżvilupp Sostenibbli), bl-Ingliż imsejjaħ “Greenhouse Gas Protocol’s Corporate Value Chain (Scope 3) Accounting and Reporting Standard”.

(98) Għal aktar tagħrif dwar l-approċċi għall-ponderazzjoni li jeżistu fil-valutazzjoni tal-impatt taċ-ċiklu tal-ħajja, jekk jogħġbok ara r-rapporti mfasslin mill-JRC u mis-CML intitolati “Background review of existing weighting approaches in LCIA” (“Eżami fl-isfond tal-approċċi għall-ponderazzjoni li jeżistu fil-valutazzjoni tal-impatt taċ-ċiklu tal-ħajja (l-LCIA)”) u “Evaluation of weighting methods for measuring the EU-27 overall environmental impact” (“Evalwazzjoni tal-metodi ta’ ponderazzjoni biex jitkejjel l-impatt ambjentali ġenerali tal-UE-27”). Dawn jinsabu fis-sit tal-internet li ġej: http://lct.jrc.ec.europa.eu/assessment/publications.

(55) Għal aktar tagħrif dwar il-kategoriji tal-impatt ambjentali u l-valutazzjoni tal-impatt, irreferi għat-taqsimiet li ġejjin tal-Manwal tal-ILCD: “Framework and requirements for LCIA models and indicators” (“Qafas u rekwiżiti għall-mudelli u l-indikaturi tal-LCIA”), “Analysis of existing Environmental Assessment methodologies for use in LCA” (“Analiżi tal-metodi tal-valutazzjoni ambjentali għall-użu fil-LCA”) u “Recommendation for life cycle impact assessment in the European context” (“Rakkomandazzjoni għall-valutazzjoni tal-impatt taċ-ċiklu tal-ħajja ta’ prodott fil-kuntest Ewropew”). Dawn jinsabu fis-sit tal-internet li ġej: http://lct.jrc.ec.europa.eu/.

(25) Dokument tal-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Kummissjoni Ewropea (2011b) imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”), KE-JRC-IES, Ispra, Novembru 2011, http://ec.europa.eu/environment/eussd/corporate_footprint.htm.

Għalkemm il-metodi tal-kontabbiltà ambjentali tal-prodotti u d-dokumenti ta’ gwida dwar dan li huma simili u aċċettati b’mod wiesa’ huma allinjati mill-qrib fir-rigward tal-biċċa l-kbira tal-gwida metodoloġika li jipprovdu, għad hemm xi diskrepanzi u/jew nuqqas ta’ ċarezza dwar għadd ta’ punti ta’ deċiżjoni importanti, u dan inaqqas il-konsistenza u l-komparabbiltà tar-riżultati analitiċi. Dan l-Anness jipprovdi sommarju ta’ ċerti rekwiżiti ewlenin mogħtija f’din il-Gwida dwar il-PEF u jqabbilhom ma’ għadd ta’ metodi eżistenti. Huwa bbażat fuq id-dokument imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”) (EC-JRC-IES, 2011b), li huwa aċċessibbli mis-sit tal-internet li ġej: http://ec.europa.eu/environment/eussd/corporate_footprint.htm. L-isfond tal-kaxxi tat-tabella ġie mmarkat b’mod differenti sabiex jintwera fejn il-Gwida dwar il-PEF hija allinjata ma’ metodu ieħor, fejn din ma taqbilx miegħu jew fejn din tmur lil hinn minnu (jiġifieri tipprovdi iktar dettalji jew tistabbilixxi rekwiżiti ogħla minnu) (bi sfond griż ċar, bi strixxi djagonali, u bi sfond griż skur rispettivament). Fejn ma jista’ jsir l-ebda tqabbil sinifikanti, il-kaxxi tħallew bi sfond abjad.

Naming convention of flows and processes (“Il-konvenzjoni tat-tismija tal-flussi u tal-proċessi”)

“Mix type and location type” name field (“L-attribut tal-isem imsejjaħ “It-tip ta’ taħlita u t-tip ta’ post”)

Second-level classifications of Product flows, Waste flows, and Processes (for preceding top-level classification) (“Klassifikazzjonijiet fit-tieni livell tal-flussi tal-prodotti, tal-flussi tal-iskart u tal-proċessi (għall-klassifikazzjoni preċedenti tal-livell superjuri)”)

Top-level classification of Product flows, Waste flows, and Processes (“Klassifikazzjoni fil-livell superjuri tal-flussi tal-prodotti, tal-flussi tal-iskart u tal-proċessi”)

Recommended for both technical and non-technical target audience: additional, non-identifying classification of emissions (“Irrakkomandata kemm għall-pubbliku fil-mira tekniku u kemm għal dak mhux tekniku: klassifikazzjoni addizzjonali mhix deskrittiva tal-emissjonijiet”)

Additional, non-identifying classification of "Resources from ground" elementary flows (“Klassifikazzjoni addizzjonali mhix deskrittiva tal-flussi elementari msejħin “riżorsi mill-art””)

Further differentiation of issuing/receiving environmental compartments (“Iktar divrenzjar tal-kompartimenti ambjentali li minnhom ikunu qed joħorġu l-flussi jew li jkunu deħlin fihom”)

Dan l-Anness jissejjes fuq id-dokument tal-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Komunitajiet Ewropej maħruġ fl-2010 msejjaħ “International Reference Life Cycle Data System (ILCD) Handbook – Nomenclature and other conventions” (“Il-Manwal tas-Sistema internazzjonali ta’ referenza għad-dejta dwar iċ-ċiklu tal-ħajja (l-ILCD) — In-nomenklatura u konvenzjonijiet oħrajn”). Jekk ikun hemm bżonn ta’ iktar tagħrif u iktar sfond dwar in-nomenklatura u l-konvenzjonijiet tat-tismija, jekk jogħġbok irreferi għad-dokument imsemmi hawn fuq, li jinsab fuq l-internet fl-indirizz tal-internet li ġej: http://lct.jrc.ec.europa.eu/.

L-Istitut Dinji tar-Riżorsi (il-WRI) u l-Kunsill Dinji tan-Negozji għall-Iżvilupp Sostenibbli (il-WBCSD) (2011): Greenhouse Gas Protocol - Corporate Value Chain (Scope 3) Accounting and Reporting Standard.

Organizzazzjoni Meteoroloġika Dinjija (WMO) (1999): Scientific Assessment of Ozone Depletion: 1998. Global Ozone Research and Monitoring Project - Report No. 44, ISBN 92-807-1722-7, Ġinevra.

Van Zelm R., Huijbregts M.A.J., Den Hollander H.A., Van Jaarsveld H.A., Sauter F.J., Struijs J., Van Wijnen H.J. and Van de Meent D. (2008): European characterisation factors for human health damage of PM10 and ozone in life cycle impact assessment. Atmospheric Environment 42, 441-453.

Van Oers L., de Koning A., Guinee J.B. and Huppes G. (2002): Abiotic Resource Depletion in LCA. Road and Hydraulic Engineering Institute, Ministry of Transport and Water, Amsterdam.

Struijs J., Beusen A., van Jaarsveld H. and Huijbregts M.A.J. (2009): Aquatic Eutrophication. Il-Kapitolu 6 fi: Goedkoop M., Heijungs R., Huijbregts M.A.J., De Schryver A., Struijs J., Van Zelm R. (2009): ReCiPe 2008 - A life cycle impact assessment method which comprises harmonised category indicators at the midpoint and the endpoint level. Report I: Characterisation factors, l-ewwel edizzjoni.

Seppälä J., Posch M., Johansson M. and Hettelingh J.P. (2006): Country-dependent Characterisation Factors for Acidification and Terrestrial Eutrophication Based on Accumulated Exceedance as an Impact Category Indicator. International Journal of Life Cycle Assessment 11(6): 403-416.

Rosenbaum R.K., Bachmann T.M., Gold L.S., Huijbregts M.A.J., Jolliet O., Juraske R., Köhler A., Larsen H.F., MacLeod M., Margni M., McKone T.E., Payet J., Schuhmacher M., van de Meent D. and Hauschild M.Z. (2008): USEtox - The UNEP-SETAC toxicity model: recommended characterisation factors for human toxicity and freshwater ecotoxicity in Life Cycle Impact Assessment. International Journal of Life Cycle Assessment 13(7): 532-546, 2008.

Rabl A. and Spadaro J.V. (2004): The RiskPoll software, version 1.051 (iddatata Awwissu tal-2004). http://www.arirabl.com.

PAS 2050 (2011). Specifications for the assessment of the life cycle greenhouse gas emissions of goods and services. Dan id-dokument jinsab fuq l-internet fl-indirizz tal-internet li ġej: http://www.bsigroup.com/en/Standards-and-Publications/How-we-can-help-you/Professional-Standards-Service/PAS-2050/.

Milà i Canals L., Romanyà J. and Cowell S.J. (2007): Method for assessing impacts on life support functions (LSF) related to the use of ‘fertile land’ in Life Cycle Assessment (LCA). Journal of Cleaner Production 15: 1426-1440.

L-istandard tal-ISO 14025:2006. International Standard – Environmental labels and declarations – Type III environmental declarations – Principles and procedures. L-Organizzazzjoni Internazzjonali għall-Istandardizzazzjoni. Ġinevra, l-Isvizzera.

Il-Grupp Intergovernattiv ta’ Esperti dwar it-Tibdil fil-Klima (l-IPCC) (2006): Guidelines for National Greenhouse Gas Inventories: Volume 4 Agriculture, Forestry and Other Land Use, IGES, il-Ġappun.

Il-Grupp Intergovernattiv ta’ Esperti dwar it-Tibdil fil-Klima (l-IPCC) (2003): IPCC Good Practice Guidance for Land Use, Land-Use Change and Forestry, Il-Grupp Intergovernattiv ta’ Esperti dwar it-Tibdil fil-Klima, Hayama.

Frischknecht R., Steiner R. and Jungbluth N. (2008): The Ecological Scarcity Method – Eco-Factors 2006. A method for impact assessment in LCA. Environmental studies no. 0906. Federal Office for the Environment (FOEN), Bern. 188 pp.

L-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Kummissjoni Ewropea (2011b): Analysis of Existing Environmental Footprint Methodologies for Products and Organizations: Recommendations, Rationale, and Alignment, qed ikun stampat.

L-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Kummissjoni Ewropea (2011a): International Reference Life Cycle Data System (ILCD) Handbook - Recommendations based on existing environmental impact assessment models and factors for Life Cycle Assessment in a European context. L-Uffiċċju tal-Pubblikazzjonijiet tal-Unjoni Ewropea, qed ikun stampat.

L-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Kummissjoni Ewropea (2010): International Reference Life Cycle Data System (ILCD) Handbook – Nomenclature and other conventions. L-ewwel edizzjoni maħruġa f’Marzu tal-2010. ISBN 978-92-79-15861-2, doi: 10.2788/96557. L-Uffiċċju tal-Pubblikazzjonijiet tal-Unjoni Ewropea, il-Lussemburgu.

L-Istitut għall-Ambjent u s-Sostenibbiltà taċ-Ċentru Konġunt tar-Riċerka tal-Kummissjoni Ewropea (2010): International Reference Life Cycle Data System (ILCD) Handbook - Framework and Requirements for Life Cycle Impact Assessment Models and Indicators. L-ewwel edizzjoni maħruġa f’Marzu tal-2010. ISBN 978-92-79-17539-8, doi: 10.2788/38719. L-Uffiċċju tal-Pubblikazzjonijiet tal-Unjoni Ewropea, il-Lussemburgu.

Dreicer M., Tort V. and Manen P. (1995): ExternE, Externalities of Energy, Vol. 5 Nuclear, Centre d'étude sur l'Evaluation de la Protection dans le domaine nucléaire (CEPN), edited by the European Commission DGXII, Science, Research and development JOULE, Luxembourg.

CE Delft (2010). Biofuels: GHG impact of indirect land use change. Dokument li jinsab fuq l-internet fl-indirizz tal-internet li ġej: http://www.birdlife.org/eu/pdfs/PPT_carbon_bomb_CE_delft.pdf.

BSI (2011): PAS 2050:2011 Specification for the assessment of the life cycle greenhouse gas emissions of goods and services. BSI, London, 38 pp.

ADEME (2011): General principles for an environmental communication on mass market products BPX 30-323-0. Dokument li jinsab fuq l-internet fl-indirizz tal-internet li ġej: http://www2.ademe.fr/servlet/getDoc?id=38480&m=3&cid=96.

Seppälä et al., l-2006; Posch et al., l-2008

Seppälä et al., l-2006; Posch et al., l-2008

L-Anness X jagħti ħarsa ġenerali lejn ċerti rekwiżiti ewlenin mogħtija f’din il-Gwida dwar il-PEF meta mqabbla mar-rekwiżiti u l-ispeċifikazzjonijiet mogħtija fid-dokumenti ta’ gwida dwar il-metodoloġija msemmija hawn fuq. Deskrizzjoni iktar iddettaljata tal-metodi analizzati u tar-riżultat tal-analiżi tinsab fid-dokument imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”) (25) . Filwaqt li l-metodi eżistenti jistgħu jipprovdu diversi alternattivi għal deċiżjoni metodoloġika partikulari, din il-Gwida dwar il-PEF timmira li tidentifika (kull fejn dan ikun possibbli) rekwiżit wieħed għal kull deċiżjoni, jew li tipprovdi iktar gwida sabiex tappoġġa studji dwar il-PEF li jkunu iktar konsistenti u riproduċibbli u li jkunu iktar b’saħħithom.

Ir-riżultat ta’ din l-analiżi qed jingħata fil-qosor fl-Anness X. Deskrizzjoni iktar iddettaljata tinsab fid-dokument imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”) (EC-JRC-IES 2011b) (11) . Filwaqt li l-metodi eżistenti jistgħu jipprovdu diversi alternattivi għal deċiżjoni metodoloġika partikulari, din il-Gwida dwar il-PEF timmira li tidentifika (kull fejn dan ikun possibbli) rekwiżit wieħed għal kull deċiżjoni, jew li tipprovdi iktar gwida li tappoġġa studji dwar il-PEF li jkunu iktar konsistenti u riproduċibbli u li jkunu iktar b’saħħithom. B’hekk, qed tingħata prijorità lill-komparabbiltà meta mqabbel mal-flessibbiltà.

ANNESS III

GWIDA DWAR L-IMPRONTA AMBJENTALI TAL-ORGANIZZAZZJONIJIET (LOEF)

SOMMARJU EŻEKUTTIV 110

Kuntest 110

Għanijiet u pubbliku fil-mira 110

Metodi u riżultati 111

Rabta mal-Gwida dwar l-impronta ambjentali tal-prodotti 111

Terminoloġija: irid, għandu u jista’ 111

1. KUNSIDERAZZJONIJIET ĠENERALI MARBUTIN MAL-ISTUDJI DWAR L-IMPRONTA AMBJENTALI TAL-ORGANIZZAZZJONIJIET 112

1.1 Approċċ u applikazzjonijiet 112

1.2 Kif għandek tuża din il-Gwida 113

1.3 Prinċipji li japplikaw għall-istudji dwar l-impronta ambjentali tal-organizzazzjonijiet 114

1.4 Stadji ta’ studju dwar l-impronta ambjentali tal-organizzazzjonijiet 114

2. RWOL TAR-REGOLI TAS-SETTUR MARBUTIN MAL-IMPRONTA AMBJENTALI TAL-ORGANIZZAZZJONI (L-OEFSRS) 115

2.1 Kummenti ġenerali 115

2.2 Definizzjoni tas-settur li huwa suġġett għar-Regoli tas-settur marbutin mal-impronta ambjentali tal-organizzazzjonijiet 116

3. DEFINIZZJONI TAL-GĦAN(IJIET) TAL-ISTUDJU DWAR L-IMPRONTA AMBJENTALI TAL-ORGANIZZAZZJONIJIET 117

4. DEFINIZZJONI TAL-AMBITU TAL-ISTUDJU DWAR L-IMPRONTA AMBJENTALI TAL-ORGANIZZAZZJONIJIET 118

4.1 Kummenti ġenerali 118

4.2 Definizzjoni tal-organizzazzjoni (l-unità tal-analiżi) 119

4.3 Il-portafoll tal-prodotti 119

4.4 Limiti tas-sistema għall-istudji dwar l-impronta ambjentali tal-organizzazzjonijiet 120

4.4.1 Limiti organizzattivi 121

4.4.2 Limiti tal-impronta ambjentali tal-organizzazzjonijiet 122

4.4.3 Dijagramma tal-limiti tas-sistema 123

4.4.4 L-indirizzar tal-kumpens f’OEF 123

4.5 L-għażla tal-kategoriji tal-impatt tal-impronta ambjentali u tal-metodi ta’ valutazzjoni ta’ dan l-impatt 123

4.6 L-għażla ta’ tagħrif ambjentali addizzjonali li għandu jiddaħħal fl-OEF 126

4.7 Is-suppożizzjonijiet/il-limitazzjonijiet 127

5. L-ISTABBILIMENT U R-REĠISTRAZZJONI TAL-PROFIL TAL-UŻU TAR-RIŻORSI U TAL-EMISSJONIJIET (L-ISTADJU TAL-INVENTARJU) 128

5.1 Kummenti ġenerali 128

5.2 Stadju ta’ skrinjar 129

5.3 Il-pjan għall-immaniġġjar tad-dejta (fakultattiv) 130

5.4 Id-dejta tal-profil tal-użu tar-riżorsi u tal-emissjonijiet 130

5.4.1 Attivitajiet u impatti diretti 131

5.4.2 L-attivitajiet li jkunu jinsabu iktar ’il fuq fil-katina ta’ attivitajiet li jkunu jistgħu jiġu attribwiti b’mod indirett 132

5.4.3 L-attivitajiet li jkunu jinsabu iktar ’l isfel fil-katina ta’ attivitajiet li jkunu jistgħu jiġu attribwiti b’mod indirett 132

5.4.4 Rekwiżiti addizzjonali tal-profil tal-użu tar-riżorsi u tal-emissjonijiet 132

5.4.5 Il-ħolqien ta’ mudelli tax-xenarji tat-trasport 134

5.4.6 Il-ħolqien ta’ mudelli tax-xenarji għall-istadju tal-użu 135

5.4.7 Il-ħolqien ta’ mudelli tax-xenarji ta’ tmiem il-ħajja tal-prodotti 136

5.5 In-nomenklatura tal-profil tal-użu tar-riżorsi u tal-emissjonijiet 137

5.6 Ir-rekwiżiti tal-kwalità tad-dejta 137

5.7 Il-ġbir tad-dejta speċifika 145

5.8 Il-ġbir tad-dejta ġenerika 146

5.9 It-trattament tan-nuqqasijiet fid-dejta/tad-dejta nieqsa li jkun għad baqa’ 147

5.10 Il-ġbir tad-dejta marbuta mal-istadji metodoloġiċi li jmiss fi studju dwar l-impronta ambjentali tal-organizzazzjonijiet 147

5.11 It-trattament ta’ proċessi u impjanti multifunzjonali 148

6. IL-VALUTAZZJONI TAL-IMPATT TAL-IMPRONTA AMBJENTALI TAL-ORGANIZZAZZJONIJIET 152

6.1 Il-klassifika u l-karatterizzazzjoni (stadji obbligatorji) 152

6.1.1 Klassifika tal-flussi tal-impronta ambjentali 152

6.1.2 Karatterizzazzjoni tal-flussi tal-impronta ambjentali 153

6.2 In-normalizzazzjoni u l-ponderazzjoni (stadji rrakkomandati/fakultattivi) 154

6.2.1 Normalizzazzjoni tar-riżultati tal-valutazzjoni tal-impatt tal-impronta ambjentali (stadju rrakkomandat) 154

6.2.2 Ponderazzjoni tar-riżultati tal-valutazzjoni tal-impatt tal-impronta ambjentali (stadju fakultattiv) 154

7. L-INTERPRETAZZJONI TAL-IMPRONTA AMBJENTALI TAL-ORGANIZZAZZJONIJIET 155

7.1 Kummenti ġenerali 155

7.2 Valutazzjoni ta’ kemm hu b’saħħtu l-mudell tal-impronta ambjentali tal-organizzazzjonijiet 155

7.3. L-identifikazzjoni tal-hotspots (kwistjonijiet sinifikanti) 156

7.4 L-istima tal-inċertezza 156

7.5 Il-konklużjonijiet, ir-rakkomandazzjonijiet u l-limitazzjonijiet 156

8. RAPPORTI DWAR L-IMPRONTA AMBJENTALI TAL-ORGANIZZAZZJONIJIET 157

8.1 Kummenti ġenerali 157

8.2 L-elementi tar-rapport 157

8.2.1 L-ewwel element: is-sommarju 157

8.2.2 It-tieni element: ir-rapport prinċipali 158

8.2.3 It-tielet element: l-anness 159

8.2.4 Ir-raba’ element: ir-rapport kunfidenzjali 160

9. ANALIŻI KRITIKA TAL-IMPRONTA AMBJENTALI TAL-ORGANIZZAZZJONIJIET 160

9.1 Kummenti ġenerali 160

9.2 Tip ta’ analiżi 160

9.3 Kwalifiki tar-reviżuri 161

10. AKRONIMI U TAQSIRIET 162

11. GLOSSARJU 163

12. REFERENZI 168

Anness I: Sommarju tar-rekwiżiti obbligatorji ewlenin għall-istudji dwar l-impronta ambjentali tal-organizzazzjonijiet u għall-iżvilupp tar-regoli tas-settur marbutin mal-impronta ambjentali tal-organizzazzjonijiet 172

Anness II: Il-pjan għall-immaniġġjar tad-dejta (adattat mill-Inizjattiva tal-Protokoll dwar il-gassijiet serra) 185

Anness III: Lista ta’ kontroll għall-ġbir tad-dejta 186

Anness IV: L-identifikazzjoni tan-nomenklatura u tal-karatteristiċi adattati għal flussi speċifiċi 190

Anness V: It-trattament tal-multifunzjonalità fi tmiem il-ħajja ta’ prodott 193

Anness VI: Gwida dwar kif għandhom jitqiesu l-emissjonijiet mit-tibdil dirett fl-użu tal-art li huma rilevanti għat-tibdil fil-klima 195

Anness VII: Korrelazzjoni bejn it-terminoloġija użata f’din il-Gwida dwar l-OEF u t-terminoloġija użata mill-ISO 197

Anness VIII: Id-differenzi ewlenin bejn il-Gwida dwar l-OEF u l-Manwal tal-ILCD 198

Anness IX: Tqabbil tar-rekwiżiti ewlenin tal-impronta ambjentali tal-organizzazzjonijiet ma’ metodi oħrajn 199

SOMMARJU EŻEKUTTIV

L-impronta ambjentali tal-organizzazzjonijiet (l-OEF) hija kejl tal-prestazzjoni ambjentali ta’ organizzazzjoni li tipprovdi prodotti jew servizzi mil-lat taċ-ċiklu ta’ ħajja tagħha abbażi ta’ diversi kriterji. L-istudji dwar l-OEF isiru bil-għan ġenerali li wieħed ifittex li jnaqqas l-impatti ambjentali assoċjati mal-attivitajiet organizzattivi, filwaqt li jitqiesu l-attivitajiet tal-katina tal-provvista (1) (mill-estrazzjoni tal-materja prima sal-produzzjoni u l-użu u l-immaniġġjar tal-iskart aħħari). L-organizzazzjonijiet involuti jinkludu l-kumpaniji, l-entitajiet amministrattivi pubbliċi, l-organizzazzjonijiet mingħajr skop ta’ qligħ u korpi oħrajn. L-OEFs jikkumplimentaw strumenti oħrajn li jiffukaw fuq siti u limiti speċifiċi.

Dan id-dokument jipprovdi gwida dwar kif wieħed jikkalkula l-OEF, kif ukoll dwar kif wieħed joħloq rekwiżiti metodoloġiċi li jkunu speċifiċi għas-settur biex dawn jintużaw fir-Regoli tas-settur marbutin mal-impronta ambjentali tal-organizzazzjoni (l-OEFSRs).

Kuntest

Din il-ħidma hija marbuta ma’ wieħed mill-elementi kostitwenti tal-Istrateġija “Ewropa 2020” imsejjaħ “Pjan Direzzjonali għal Ewropa b’Użu Effiċjenti tar-Riżorsi” (2). Id-dokument jipproponi metodi biex tiżdied il-produttività tar-riżorsi u biex it-tkabbir ekonomiku jiġi diżakkoppjat kemm minn mal-użu tar-riżorsi u kemm minn mal-impatti ambjentali, filwaqt li jitqies iċ-ċiklu kollu ta’ ħajja tal-prodotti (jiġifieri billi l-estrazzjoni tal-materja prima, il-produzzjoni, l-użu, l-immaniġġjar tal-iskart aħħari u kull trasport neċessarju jitqiesu f’approċċ integrat). Wieħed mill-għanijiet tiegħu huwa li jistabbilixxi “approċċ metodoloġiku komuni sabiex l-Istati Membri u s-settur privat ikunu jistgħu jivvalutaw, juru u jqabblu mal-valuri referenzjarji l-prestazzjoni ambjentali tal-prodotti, tas-servizzi u tal-kumpaniji, abbażi ta’ valutazzjoni komprensiva tal-impatti ambjentali tul iċ-ċiklu ta’ ħajja (“l-impronta ambjentali”)”. Fl-2010, il-Kunsill Ewropew stieden, fost l-oħrajn, lill-Kummissjoni u lill-Istati Membri jtejbu kemm jista’ jkun l-użu ta’ metodi bħall-Analiżi taċ-Ċiklu tal-Ħajja (LCA) tal-prodotti, filwaqt li jqisu l-ħidma magħmula fil-kuntest tas-Sistema internazzjonali ta’ referenza għad-dejta dwar iċ-ċiklu tal-ħajja (bl-Ingliż imsejħa “International Reference Life Cycle Data System”, l-ILCD) (3). Il-proġett dwar l-impronta ambjentali tal-prodotti u tal-organizzazzjonijiet inbeda sabiex tiġi żviluppata metodoloġija armonizzata Ewropea għall-istudji dwar l-impronta ambjentali li tkun tista’ tinkludi firxa iktar wiesgħa ta’ kriterji rilevanti tal-prestazzjoni ambjentali bl-użu ta’ approċċ ibbażat fuq iċ-ċiklu tal-ħajja.

Approċċ ibbażat fuq iċ-ċiklu tal-ħajja jqis il-firxa kollha tal-flussi tar-riżorsi u tal-interventi ambjentali assoċjati ma’ prodott jew ma’ organizzazzjoni mil-lat tal-katina tal-provvista. Huwa jinkludi l-istadji kollha, mill-akkwist tal-materja prima sal-ipproċessar, id-distribuzzjoni, l-użu u l-proċessi ta’ tmiem il-ħajja ta’ prodott, kif ukoll l-impatti ambjentali, l-effetti fuq is-saħħa, it-theddid marbut mar-riżorsi, il-piżijiet fuq is-soċjetà u l-kompromessi kollha rilevanti relatati ma’ dawn l-istadji. Approċċ ta’ dan it-tip huwa essenzjali għal immaniġġjar effikaċi minħabba li effetti ambjentali importanti jistgħu jseħħu iktar ’il fuq fil-katina ta’ attivitajiet (“upstream”) jew iktar ’l isfel fiha (“downstream”), u għaldaqstant jistgħu ma jkunux evidenti mill-ewwel. Dan l-approċċ huwa essenzjali wkoll sabiex joħroġ fid-dieher kwalunkwe kompromess potenzjali li jkollu jsir bejn it-tipi ta’ impatti ambjentali differenti assoċjati ma’ deċiżjonijiet speċifiċi tal-politika u tal-immaniġġjar u biex jgħin biex jiġi evitat iċ-ċaqliq mhux maħsub tal-piżijiet minn naħa għal oħra.

Għanijiet u pubbliku fil-mira

L-istudji dwar l-OEF jistgħu jintużaw għal diversi għanijiet, fosthom għat-tqabbil mal-valuri referenzjarji u s-segwitu tal-prestazzjoni, għall-forniment li jiswa l-inqas mil-lat ambjentali (jiġifieri l-immaniġġjar tal-katina tal-provvista), għall-attivitajiet ta’ mitigazzjoni u għall-parteċipazzjoni fi programmi volontarji jew obbligatorji. Safejn ikun possibbli, l-OEF għandha tapplika wkoll fil-kuntest tal-iskemi ta’ mmaniġġjar u awditjar ekoloġiċi (EMAS).

Dan id-dokument għandu l-għan li jipprovdi gwida teknika ddettaljata u komprensiva dwar kif wieħed għandu jwettaq studju dwar l-OEF fi kwalunkwe settur. Dan id-dokument huwa mmirat l-aktar għall-esperti tekniċi li jkunu se jiżviluppaw studju dwar l-OEF, bħall-inġiniera u l-maniġers ambjentali. M’hemmx bżonn li wieħed ikollu għarfien espert b’saħħtu minn qabel fil-valutazzjoni taċ-ċiklu tal-ħajja sabiex juża din il-Gwida biex iwettaq studju dwar l-OEF.

Din il-Gwida mhix maħsuba biex toffri appoġġ dirett għall-paraguni jew għal dikjarazzjonijiet komparattivi (jiġifieri dikjarazzjonijiet dwar il-fatt li organizzazzjoni tkun aħjar minn oħra li tikkompeti magħha u li tipprovdi l-istess prodotti tagħha mil-lat ambjentali, jew li tkun daqsha (abbażi tal-istandard tal-ISO 14040:2006)). Dan se jkun jeħtieġ li jiġu żviluppati OEFSRs addizzjonali li jikkumplimentaw il-gwida iktar ġenerali, sabiex ikun hemm iktar armonizzazzjoni metodoloġika, speċifiċità, rilevanza u riproduċibbiltà għal settur partikulari. Barra minn hekk, l-OEFSRs se jagħmluha iktar faċli li wieħed jiffoka l-attenzjoni tiegħu fuq il-parametri l-iktar importanti, u b’hekk se jnaqqsu wkoll il-ħin, l-isforzi u l-ispejjeż involuti fit-tlestija ta’ studju dwar l-OEF. Minbarra li jipprovdi gwida ġenerali u rekwiżiti għall-istudji dwar l-OEF, dan id-dokument jispeċifika wkoll ir-rekwiżiti biex jiġu żviluppati l-OEFSRs.

Metodi u riżultati

Kull rekwiżit għall-istudji dwar l-OEF speċifikat f’din il-Gwida ngħażel billi tqiesu r-rakkomandazzjonijiet ta’ metodi tal-kontabbiltà ambjentali tal-organizzazzjonijiet u ta’ dokumenti ta’ gwida dwarhom li huma simili u aċċettati b’mod wiesa’. B’mod speċifiku, id-dokumenti ta’ gwida dwar il-metodoloġija li tqiesu kienu l-istandard tal-ISO 14064 (2006), l-istandard tal-ISO/WD TR 14069 (abbozz ta’ ħidma, 2010), il-Manwal tal-ILCD (2011), il-Protokoll dwar il-gassijiet serra tal-WRI/il-WBCSD (2011a), il-“Bilan Carbone”® (il-verżjoni 5.0), il-linji gwida dwar kif wieħed għandu jkejjel u jirrapporta l-emissjonijiet tal-gassijiet serra maħruġin mid-DEFRA msejħin “Guidance on how to measure and report your greenhouse gas emissions” (2009), il-proġett tal-iżvelar tal-karbonju għall-ilma (tal-2010) u l-inizjattiva globali tar-rappurtar (il-GRI) (il-verżjoni 3.0).

Ir-riżultat ta’ din l-analiżi qed jingħata fil-qosor fl-Anness IX: Tqabbil tar-rekwiżiti ewlenin tal-impronta ambjentali tal-organizzazzjonijiet ma’ metodi oħrajn Deskrizzjoni iktar iddettaljata tal-metodi analizzati u tar-riżultat tal-analiżi tinsab fid-dokument imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”) (4). Għalkemm dawn id-dokumenti huma allinjati mill-qrib fir-rigward tal-biċċa l-kbira tal-gwida metodoloġika li jipprovdu, ta’ min jinnota li għad hemm diskrepanzi u/jew nuqqas ta’ ċarezza dwar għadd ta’ deċiżjonijiet importanti, u dan inaqqas il-konsistenza u l-komparabbiltà tar-riżultati analitiċi. Filwaqt li l-metodi eżistenti jistgħu jipprovdu diversi alternattivi għal deċiżjoni metodoloġika partikulari, din il-Gwida dwar l-OEF timmira li tipprovdi iktar gwida u li tidentifika (kull fejn dan ikun possibbli) rekwiżit wieħed għal kull deċiżjoni, sabiex tappoġġa studji dwar l-OEF li jkunu iktar konsistenti u riproduċibbli u li jkunu iktar b’saħħithom. B’hekk, qed tingħata prijorità lill-komparabbiltà meta mqabbel mal-flessibbiltà.

Safejn possibbli, din il-Gwida dwar l-OEF tipprova kemm tista’ tallinja ma’ normi metodoloġiċi internazzjonali eżistenti jew imminenti, inklużi l-istandard tal-ISO·14069 (abbozz) u l-għan 3 tal-Protokoll dwar il-gassijiet serra, kif ukoll il-Gwida dwar l-impronta ambjentali tal-prodotti. Bl-istess mod, saru wkoll sforzi biex safejn possibbli jsir allinjament mal-iskemi eżistenti għall-immaniġġjar ambjentali (l-EMAS u l-istandard tal-ISO 14001). Wieħed għandu jinnota, madankollu, li sabiex tipprovdi għal valutazzjoni ambjentali abbażi ta’ għadd ta’ kriterji fil-livell organizzattiv bl-użu ta’ approċċ ibbażat fuq iċ-ċiklu tal-ħajja, il-Gwida dwar l-OEF neċessarjament tmur lil hinn mid-dokumenti ta’ gwida eżistenti f’aspetti importanti.

Kif intqal qabel, l-OEFSRs huma estensjoni bżonnjuża tal-gwida iktar ġenerali għall-istudji dwar l-OEF mogħtija f’dan id-dokument (jiġifieri f’termini tal-komparabbiltà bejn studji differenti dwar l-OEF), u jikkumplimentawha. Huma u jiġu żviluppati, l-OEFSRs se jkollhom rwol importanti fiż-żieda tar-riproduċibbiltà, tal-kwalità, tal-konsistenza u tar-rilevanza tal-istudji dwar l-OEF.

Rabta mal-Gwida dwar l-impronta ambjentali tal-prodotti

Kemm l-impronta ambjentali tal-prodotti (il-PEF) (5) kif ukoll l-OEF jipprovdu approċċ ibbażat fuq iċ-ċiklu tal-ħajja biex wieħed jikkwantifika l-prestazzjoni ambjentali. Filwaqt li l-metodu tal-PEF jiffoka b’mod speċifiku fuq prodotti u servizzi individwali, il-metodu tal-OEF japplika għall-attivitajiet organizzattivi kollha f’daqqa – jiġifieri għall-attivitajiet kollha assoċjati mal-prodotti u/jew mas-servizzi li l-organizzazzjoni tipprovdi mil-lat tal-katina tal-provvista (mill-estrazzjoni tal-materja prima sal-użu u l-immaniġġjar tal-iskart aħħari). Għalhekk, il-kalkolu tal-impronta ambjentali tal-organizzazzjonijiet u dak tal-impronta ambjentali tal-prodotti jistgħu jitqiesu bħala attivitajiet li jikkumplimentaw lil xulxin, u li kull waħda minnhom issir biex tappoġġa applikazzjonijiet speċifiċi.

Biex tiġi kkalkulata l-OEF m’hemmx bżonn ta’ analiżi tal-prodotti individwali kollha tal-organizzazzjoni. L-OEF tiġi kkalkulata bl-użu ta’ dejta aggregata li tirrappreżenta l-flussi tar-riżorsi u tal-iskart li jaqsmu limitu organizzativ iddefinit. Madankollu, ladarba l-OEF tiġi kkalkulata, din tista’ tiġi diżakkoppjata, fil-livell tal-prodott, billi jintużaw il-fatturi adegwati tal-allokazzjoni. Fit-teorija, it-total tal-PEFs tal-prodotti/tas-servizzi li organizzazzjoni tipprovdi tul ċertu perjodu ta’ rrappurtar (pereżempju sena) għandu jkun daqs l-OEF tagħha għall-istess perjodu ta’ rrappurtar (6). Il-metodoloġiji ġew żviluppati apposta għal dan il-għan. Barra minn hekk, l-OEF tista’ tgħin biex jiġu identifikati l-oqsma tal-portafoll tal-prodotti tal-organizzazzjoni fejn hemm l-iktar impatti ambjentali sinifikanti, u b’hekk, fejn jista’ jkun hemm bżonn ta’ analiżi ddettaljata u individwali fil-livell tal-prodotti.

Terminoloġija: irid, għandu u jista’

Din il-Gwida tuża terminoloġija preċiża biex tindika r-rekwiżiti, ir-rakkomandazzjonijiet u l-alternattivi permissibbli disponibbli.

Il-verb “irid” f’din il-Gwida qed jintuża biex jindika x’inhu meħtieġ biex studju dwar l-OEF ikun konformi ma’ din il-Gwida.

Il-verb “għandu” qed jintuża biex jindika rakkomandazzjoni iżda mhux rekwiżit. Kwalunkwe devjazzjoni minn rekwiżit li fih jintuża l-verb “għandu” trid tiġi ġġustifikata u tkun trasparenti.

Il-verb “jista’” qed jintuża biex jindika għażla li hija permissibbli.

Din il-paġna qed titħalla vojta apposta.

1. KUNSIDERAZZJONIJIET ĠENERALI MARBUTIN MAL-ISTUDJI DWAR L-IMPRONTA AMBJENTALI TAL-ORGANIZZAZZJONIJIET

1.1 Approċċ u applikazzjonijiet

L-impronta ambjentali tal-organizzazzjonijiet (l-OEF) hija kejl tal-prestazzjoni ambjentali ta’ organizzazzjoni li tipprovdi prodotti jew servizzi mil-lat taċ-ċiklu ta’ ħajja tagħha (7) abbażi ta’ diversi kriterji. Din tinkludi kumpaniji, entitajiet amministrattivi pubbliċi u korpi oħrajn. Dan id-dokument jipprovdi gwida dwar kif wieħed jikkalkula l-OEF, kif ukoll dwar kif wieħed joħloq rekwiżiti metodoloġiċi li jkunu speċifiċi għas-settur biex dawn jintużaw fir-Regoli tas-settur marbutin mal-impronta ambjentali tal-organizzazzjoni (l-OEFSRs). L-OEFSRs huma estensjoni bżonnjuża tal-gwida ġenerali għall-istudji dwar l-OEF ipprovduta f’dan id-dokument u jikkumplimentawha. Huma u jiġu żviluppati, l-OESFRs se jkollhom rwol importanti fiż-żieda tar-riproduċibbiltà, tal-konsistenza u tar-rilevanza tal-istudji dwar l-OEF. L-OEFSRs se jagħmluha iktar faċli li wieħed jiffoka fuq il-parametri l-iktar importanti, u b’hekk jista’ jkun li jnaqqsu wkoll il-ħin, l-isforzi u l-ispejjeż involuti fit-tlestija ta’ studju dwar l-OEF.

Abbażi ta’ approċċ ibbażat fuq iċ-ċiklu tal-ħajja, l-OEF hija metodu biex wieħed joħloq mudell ta’, u jikkwantifika, l-impatti ambjentali fiżiċi tal-flussi tal-materjali jew tal-enerġija u tal-flussi tal-emissjonijiet u tal-iskart (8) li jirriżultaw minnhom li huma marbutin ma’ attivitajiet organizzattivi mil-lat tal-katina tal-provvista (9) (mill-estrazzjoni tal-materja prima sal-użu u l-immaniġġjar tal-iskart aħħari). Approċċ ibbażat fuq iċ-ċiklu tal-ħajja jqis il-firxa kollha tal-flussi tar-riżorsi u tal-interventi ambjentali assoċjati ma’ prodott jew ma’ organizzazzjoni mil-lat tal-katina tal-provvista. Huwa jinkludi l-istadji kollha taċ-ċiklu ta’ ħajja tal-prodott, mill-akkwist tal-materja prima sal-ipproċessar, id-distribuzzjoni, l-użu u l-proċessi ta’ tmiem il-ħajja ta’ prodott, kif ukoll l-impatti ambjentali assoċjati, l-effetti fuq is-saħħa, it-theddid marbut mar-riżorsi, il-piżijiet fuq is-soċjetà u l-kompromessi kollha rilevanti relatati ma’ dawn l-istadji. Dan huwa f’kuntrast mal-approċċ li jiffoka fuq l-impatti fil-livell tas-sit biss jew li jiffoka fuq impatt ambjentali wieħed, sabiex titnaqqas il-possibbiltà ta’ ċaqliq mhux maħsub tal-piżijiet minn naħa għal oħra. It-tali ċaqliq mhux maħsub tal-piżijiet minn naħa għal oħra jista’ jinvolvi, pereżempju, iċ-ċaqliq tal-piżijiet minn stadju wieħed taċ-ċiklu tal-ħajja fil-katina tal-provvista għal stadju ieħor tagħha, minn kategorija waħda tal-impatt għal kategorija oħra, minn organizzazzjoni waħda għal oħra jew minn pajjiż għal ieħor. L-OEF tikkumplimenta l-valutazzjonijiet u l-istrumenti l-oħra bħall-valutazzjonijiet tal-impatti ambjentali speċifiċi għas-siti jew valutazzjonijiet tar-riskji kimiċi.

L-OEF hija mudell tal-kontabbiltà ambjentali aktar milli mudell tal-kontabbiltà finanzjarja. Għalhekk saru sforzi biex titnaqqas kemm jista’ jkun il-ħtieġa għall-użu ta’ tagħrif finanzjarju (pereżempju, fid-definizzjoni tal-limiti organizzattivi) li tista’ tirrappreżenta b’mod dgħajjef ir-relazzjonijiet fiżiċi rilevanti għas-sistemi li nħolqilhom mudell.

Kull rekwiżit speċifikat f’din il-Gwida dwar l-OEF ingħażel billi tqiesu r-rakkomandazzjonijiet ta’ metodi tal-kontabbiltà ambjentali u ta’ dokumenti ta’ gwida korporattivi li huma simili u aċċettati b’mod wiesa’. B’mod speċifiku, id-dokumenti ta’ gwida dwar il-metodoloġija li tqiesu kienu:

— l-istandard tal-ISO 14064 (2006) – il-gassijiet serra – il-Parti 1 u 3;

— l-istandard tal-ISO/WD TR 14069 (abbozz ta’ ħidma, 2010) – il-gassijiet serra – kwantifikazzjoni u rrapurtar tal-emissjonijiet tal-gassijiet serra għall-organizzazzjonijiet;

— il-Manwal tas-Sistema internazzjonali ta’ referenza għad-dejta dwar iċ-ċiklu tal-ħajja (bl-Ingliż imsejħa “International Reference Life Cycle Data System”, l-ILCD) (2011);

— l-istandard għar-rappurtar u l-kontabbiltà korporattivi tal-Protokoll dwar il-gassijiet serra tal-WRI/il-WBCSD (2011a);

— il-“Bilan Carbone”® (il-verżjoni 5.0);

— il-linji gwida dwar kif wieħed għandu jkejjel u jirrapporta l-emissjonijiet tal-gassijiet serra maħruġin mid-DEFRA msejħin “Guidance on how to measure and report our greenhouse gas emissions” (2009);

— il-proġett tal-iżvelar tal-karbonju għall-ilma (tal-2010);

— l-inizjattiva globali tar-rappurtar (il-GRI) (il-verżjoni 3.0).

Ir-riżultat ta’ din l-analiżi qed jingħata fil-qosor fl-Anness IX: Tqabbil tar-rekwiżiti ewlenin tal-impronta ambjentali tal-organizzazzjonijiet ma’ metodi oħrajnDeskrizzjoni iktar iddettaljata tal-metodi analizzati u tar-riżultat tal-analiżi tinsab fid-dokument imsejjaħ “Analysis of Existing Environmental Footprint Methodologies for Products and Organizations: Recommendations, Rationale, and Alignment” (“Analiżi tal-metodoloġiji eżistenti għall-organizzazzjonijiet u l-prodotti b’rabta mal-impronta ambjentali: rakkomandazzjonijiet, raġunament u allinjament”) (10). Filwaqt li l-metodi eżistenti jistgħu jipprovdu diversi alternattivi għal deċiżjoni metodoloġika partikulari, din il-Gwida dwar l-OEF timmira li tipprovdi iktar gwida u li tidentifika (kull fejn dan ikun possibbli) rekwiżit wieħed għal kull deċiżjoni, sabiex tappoġġa studji dwar l-OEF li jkunu iktar konsistenti u riproduċibbli u li jkunu iktar b’saħħithom.

Ir-rekwiżiti ewlenin għall-istudji dwar l-OEF (spjegati fid-dettall tul din il-Gwida) huma kemxejn differenti skont l-applikazzjoni (it-Tabella 1):

— l-applikazzjonijiet interni jistgħu jinkludu l-appoġġ għall-immaniġġjar ambjentali, l-identifikazzjoni ta’ hotspots ambjentali (elementi ambjentalment rilevanti) u t-titjib ambjentali u s-segwitu tal-prestazzjoni, u jistgħu jinkludu, b’mod indirett, opportunitajiet għall-iffrankar tal-ispejjeż;

— l-applikazzjonijiet esterni (bħall-komunikazzjonijiet lill-partijiet interessati jew bejn negozju u ieħor, bl-Ingliż imsejħin “Business-to-Business” (B2B) jew ir-relazzjonijiet mal-awtoritajiet pubbliċi jew mal-investituri), ikopru firxa wiesgħa ta’ possibbiltajiet, inklużi t-tweġib għat-talbiet tal-investituri għat-tagħrif, il-kummerċjalizzazzjoni, it-tqabbil mal-valuri referenzjarji, u l-ħarsien tar-rekwiżiti imposti mill-politiki ambjentali fil-livell Ewropew u fil-livell tal-Istati Membri individwali.

It-Tabella 1

Ir-rekwiżiti ewlenin għall-istudji dwar l-OEF skont l-applikazzjoni li għalihom huma maħsubin

Applikazzjonijiet previsti Definizzjoni tal-għan u tal-ambitu Eżami analitiku Ħarsien tar-rekwiżiti dwar il-kwalità tad-dejta Ġerarkija tal-multifunzjonalità Għażla tal-metodi għall-valutazzjoni tal-impatt Klassifika u karatterizzazzjoni Normalizzazzjoni Ponderazzjoni Interpretazzjoni tar-riżultati tal-OEF Elementi tar-rappurtar Analiżi kritika (minn persuna waħda) Bord għall-analiżi kritika (magħmul minn tliet persuni) Hemm bżonn tal-OEFSR Applikazzjonijiet interni (li jiddikjaraw li huma konformi mal-Gwida dwar l-OEF) O R R O O O R F O F O F F Applikazzjonijiet esterni Mingħajr paraguni jew dikjarazzjonijiet komparattivi O R O O O O R F O O O R R Bil-paraguni jew b’dikjarazzjonijiet komparattivi O R O O O O R F O O / O O “O” = rekwiżit obbligatorju; “R” = rekwiżit irrakkomandat (mhux obbligatorju); “F” = rekwiżit fakultattiv (mhux obbligatorju); “/” = mhux applikabbli.

Rekwiżiti għall-istudji dwar l-OEF

Studju dwar l-impronta ambjentali tal-organizzazzjonijiet (l-OEF) irid jissejjes fuq approċċ ibbażat fuq iċ-ċiklu tal-ħajja.

1.2 Kif għandek tuża din il-Gwida

Din il-Gwida tipprovdi t-tagħrif meħtieġ biex wieħed iwettaq studju dwar l-OEF. It-tagħrif f’din il-Gwida huwa mogħti b’mod sekwenzjali, fl-ordni tal-istadji metodoloġiċi li wieħed irid iwettaq meta jkun qed jikkalkula OEF. Kull taqsima tibda b’deskrizzjoni ġenerali tal-istadju metodoloġiku, flimkien ma’ ħarsa ġenerali lejn l-aspetti li jeħtieġ li jitqiesu u ma’ xi eżempji. “Ir-rekwiżiti” jispeċifikaw l-istandards metodoloġiċi li “jridu jew għandhom” jitħarsu sabiex l-istudju jkun konformi mal-Gwida dwar l-OEF. Dawn huma mogħtija f’kaxxi b’borduri magħmulin minn linja waħda solida wara t-taqsimiet li fihom id-deskrizzjoni ġenerali. “Il-pariri” jiddeskrivu l-aħjar prattiki li mhumiex obbligatorji, imma li huma rrakkomandati. Dawn qed jingħataw f’kaxxi skurati li wkoll għandhom borduri magħmulin minn linja sħiħa solida. F’każijiet fejn qed jiġu speċifikati iktar rekwiżiti għall-ħolqien tal-OEFSRs, dawn huma mogħtija f’kaxxi b’borduri magħmulin minn żewġ linji solidi fi tmiem kull taqsima rilevanti.

1.3 Prinċipji li japplikaw għall-istudji dwar l-impronta ambjentali tal-organizzazzjonijiet

Biex jinkiseb l-għan ta' studji dwar l-OEF li jkunu konsistenti u riproduċibbli u li jkunu b’saħħithom, hija meħtieġa aderenza stretta ma’ firxa ta’ prinċipji analitiċi ewlenin. Dawn il-prinċipji huma maħsuba biex jipprovdu gwida ġenerali dwar l-applikazzjoni tal-metodu tal-OEF. Huma jridu jitqiesu għal kull stadju tal-istudji dwar l-OEF, mill-artikulazzjoni tal-għanijiet tal-istudju u d-definizzjoni tal-ambitu tal-istudju sal-ġbir tad-dejta u l-valutazzjoni tal-impatt ambjentali u r-rappurtar u l-verifika tar-riżultati tal-istudju.

Rekwiżiti għall-istudji dwar l-OEF

Fl-istudji dwar l-OEF, l-utenti ta’ din il-Gwida jridu jħarsu l-prinċipji li ġejjin:

(1) Ir-rilevanza Il-metodi kollha u d-dejta kollha miġbura u użati sabiex tiġi kkwantifikata l-OEF iridu jkunu kemm jista’ jkun rilevanti għall-istudju.

(2) Il-kompletezza Il-kwantifikazzjoni tal-OEF trid tinkludi attenzjoni għall-flussi tal-materjali jew tal-enerġija u l-interventi ambjentali l-oħra kollha sinifikanti għall-ambjent (11), hekk kif meħtieġ biex wieħed iżomm mal-limiti ddefiniti tas-sistema u hekk kif meħtieġ għar-rekwiżiti tad-dejta u l-metodi għall-valutazzjoni tal-impatt użati.

(3) Il-konsistenza Din il-Gwida trid titħares b’mod strett fl-istadji kollha tal-istudju dwar l-OEF, sabiex tissaħħaħ il-konsistenza interna u l-komparabbiltà ma’ analiżi simili.

(4) L-akkuratezza Iridu jsiru l-isforzi raġonevoli kollha sabiex jitnaqqsu l-inċertezzi kemm fil-ħolqien tal-mudelli u kemm fir-rappurtar tar-riżultati.

(5) It-trasparenza It-tagħrif dwar l-OEF irid jiġi żvelat b’tali mod li l-utenti li għalihom ikun maħsub jingħataw il-bażi meħtieġa sabiex ikunu jistgħu jieħdu d-deċiżjonijiet tagħhom u b’tali mod li l-partijiet interessati jkunu jistgħu jivvalutaw kemm it-tagħrif hu b’saħħtu u affidabbli.

Prinċipji li japplikaw għall-OEFSRs

1. Rabta mal-gwida dwar l-OEF

Minbarra r-rekwiżiti mogħtija fil-Gwida dwar l-OEF, ir-rekwiżiti metodoloġiċi stabbiliti għall-OEFSRs iridu japplikaw ukoll għall-istudji dwar l-OEF. Fejn l-OEFSRs jipprovdu rekwiżiti iktar speċifiċi minn din il-Gwida dwar l-OEF, iridu jitħarsu r-rekwiżiti speċifiċi tal-OEFSRs.

2. Involviment ta’ ċerti partijiet interessati

Il-proċess tal-iżvilupp tal-OEFSRs irid ikun wieħed miftuħ u trasparenti u għandu jinkludi konsultazzjoni mal-partijiet interessati magħżula. Għandhom isiru sforzi raġonevoli sabiex jintlaħaq kunsens tul il-proċess kollu (adattat mill-Prinċipju numru 8 tat-taqsima 4.9.1 tal-istandard tal-ISO 14020:2000). L-OEFSRs trid issirilhom evalwazzjoni bejn il-pari.

3. Ħidma favur l-ilħiq tal-komparabbiltà

Ir-riżultati tal-OEFs li jkunu twettqu skont il-Gwida dwar l-OEF u skont id-dokument rilevanti tal-OEFSRs jistgħu jintużaw biex jappoġġaw il-paragun tal-prestazzjoni ambjentali tal-organizzazzjonijiet fl-istess settur abbażi taċ-ċiklu tal-ħajja tagħhom, kif ukoll biex jappoġġaw dikjarazzjonijiet komparattivi (li jkunu maħsubin biex jiġu żvelati lill-pubbliku). Għalhekk, huwa kruċjali li r-riżultati jkunu komparabbli. It-tagħrif mogħti biex isir dan il-paragun irid ikun trasparenti sabiex l-utent ikun jista’ jifhem il-limitazzjonijiet tal-komparabbiltà li jkun hemm fir-riżultat ikkalkulat (adattat mill-istandard tal-ISO 14025 (12)).

1.4 Stadji ta’ studju dwar l-impronta ambjentali tal-organizzazzjonijiet

Huwa u jitwettaq studju dwar l-OEF skont din il-Gwida jridu jitlestew għadd ta’ stadji – jiġifieri d-definizzjoni tal-għanijiet, id-definizzjoni tal-ambitu, il-profil tal-użu tar-riżorsi u tal-emissjonijiet, il-valutazzjoni tal-impatt tal-impronta ambjentali, u l-interpretazzjoni tal-impronta ambjentali u r-rappurtar dwarha – ara l-

Figura 1

Stadji ta’ studju dwar l-impronta ambjentali tal-organizzazzjonijiet.

2. RWOL TAR-REGOLI TAS-SETTUR MARBUTIN MAL-IMPRONTA AMBJENTALI TAL-ORGANIZZAZZJONI (L-OEFSRS)

2.1 Kummenti ġenerali

Minbarra li tipprovdi gwida ġenerali u rekwiżiti għall-istudji dwar l-OEF, din il-Gwida dwar l-OEF tispeċifika wkoll ir-rekwiżiti għall-iżvilupp tal-OEFSRs. L-OEFSRs se jkollhom rwol importanti fiż-żieda tar-riproduċibbiltà, tal-konsistenza (u għalhekk tal-komparabbiltà bejn il-kalkoli tal-OEF fi ħdan organizzazzjonijiet tal-istess settur) u tar-rilevanza tal-istudji dwar l-OEF. L-OEFSRs se jagħmluha aktar faċli li wieħed jiffoka fuq il-parametri l-aktar importanti, u b’hekk jista’ jkun li jnaqqsu wkoll il-ħin, l-isforzi u l-ispejjeż involuti fit-tlestija ta’ studju dwar l-OEF.

L-għan huwa li jiġi żgurat li l-OEFSRs jiġu żviluppati skont il-Gwida dwar l-OEF u li jipprovdu l-ispeċifikazzjonijiet l-oħra meħtieġa biex jinkisbu l-komparabbiltà, iż-żieda fir-riproduċibbiltà, il-konsistenza, ir-rilevanza, il-konċentrazzjoni u l-effiċjenza tal-istudji dwar l-OEF. L-OEFSRs għandu jkollhom l-għan li jiffukaw l-istudji dwar l-OEF fuq dawk l-aspetti u l-parametri li huma l-iktar rilevanti fid-determinazzjoni tal-prestazzjoni ambjentali tas-settur. OEFSR trid/għandha/tista’ tispeċifika iktar rekwiżiti li jsiru f’din il-Gwida dwar l-OEF u żżid rekwiżiti ġodda f’każijiet fejn il-Gwida dwar l-OEF li hija iktar ġenerali tagħti diversi għażliet.

Din il-Gwida dwar l-OEF tiddefinixxi oqsma ewlenin li għandhom ikunu koperti mill-OEFSRs. Dawn jinkludu, pereżempju:

— l-għażla u d-deskrizzjoni tal-limiti tas-sistema (il-limiti organizzattivi u l-limiti tal-OEF);

— id-definizzjoni tal-intervall tar-rappurtar u ta’ kemm idum l-istadju tal-użu li jkun se jitqies;

— deskrizzjoni tat-tagħrif li għandu jiġi inkluż fl-istadji tal-użu u ta’ tmiem il-ħajja, jekk dawn jitqiesu fl-analiżi;

— kif wieħed għandu jikkumpila l-portafoll tal-prodotti (14), inkluż(i) l-fluss(i) ewlieni/ewlenin ta’ referenza (15) relatat(i);

— l-għażla tad-dejta sottostanti, b’indikazzjoni ta’ liema dejta għandha tinġabar b’mod dirett (id-dejta speċifika) u liema tista’ tkun ġenerika (16), filwaqt li tingħata gwida dwar is-sorsi possibbli tad-dejta;

— regoli speċifiċi biex jissolvew il-kwistjonijiet marbutin mal-multifunzjonalità (17) ta’ proċessi/attivitajiet ewlenin għas-settur;

— ir-rekwiżiti tal-analiżi;

— ir-rekwiżiti tar-rappurtar.

Jekk l-istudji dwar l-OEF mhux se jintużaw għal dikjarazzjonijiet komparattivi li jkunu maħsubin biex jiġu żvelati lill-pubbliku, jistgħu jitwettqu mingħajr ma jintużaw OEFSRs.

Rekwiżiti għall-istudji dwar l-OEF

Fin-nuqqas tal-OEFSRs għas-settur ta’ referenza, l-oqsma ewlenin li normalment jiġu koperti mill-OEFSRs (kif elenkati tul din il-Gwida dwar l-OEF) iridu jiġu speċifikati, iġġustifikati u rrappurtati b’mod espliċitu fl-istudju dwar l-OEF.

Rekwiżiti addizzjonali għall-OEFSRs

L-OEFSRs għandu jkollhom l-għan li jiffukaw l-istudji dwar l-OEF fuq dawk l-aspetti u l-parametri li huma l-iktar rilevanti fid-determinazzjoni tal-prestazzjoni ambjentali tas-settur.

OEFSR trid/għandha/tista’ tispeċifika iktar rekwiżiti li jsiru f’din il-Gwida dwar l-OEF u żżid rekwiżiti ġodda f’każijiet fejn il-Gwida dwar l-OEF li hija iktar ġenerali tagħti diversi għażliet.

2.2 Definizzjoni tas-settur li huwa suġġett għar-Regoli tas-settur marbutin mal-impronta ambjentali tal-organizzazzjonijiet

Is-settur irid jiġi ddefinit b’referenza għall-portafoll tal-prodotti (18) settorjali karatteristiċi bl-użu tal-kodiċijiet tan-NACE (jiġifieri skont ir-reviżjoni nru 2 tan-NACE – il-klassifikazzjoni statistika tal-attivitajiet ekonomiċi fil-Komunità Ewropea). In-NACE hija sistema għall-klassifikazzjoni statistika tal-attivitajiet ekonomiċi fl-Ewropa. Kull unità rreġistrata f’reġistri kummerċjali tal-istatistika tiġi assenjata kodiċi wieħed tan-NACE, skont l-attività ekonomika prinċipali tagħha. L-attività prinċipali hija dik l-attività li ttikkontribwixxi l-iktar għall-valur miżjud tal-unità. Minħabba li n-NACE nsiltet mill-Klassifikazzjoni Industrijali Internazzjonali Standard tal-Attivitajiet Ekonomiċi kollha tan-Nazzjonijiet Uniti (l-ISIC), iż-żewġ sistemi ta’ klassifikazzjoni huma simili ħafna, iżda n-NACE hija iktar iddettaljata mill-ISIC.

L-assenjazzjoni tal-kodiċi tan-NACE tiġi ffaċilitata min-noti ta’ spjegazzjoni tan-NACE, mid-deċiżjonijiet li jittieħdu mill-kumitat maniġerjali tan-NACE, mit-tabelli ta’ korrispondenza u mir-referenza għall-Klassifikazzjoni tal-Prodotti skont l-Attività (is-CPA). Attività kif iddefinita hawnhekk “tista’tkun magħmula minn proċess wieħed sempliċi (pereżempju l-insiġ), iżda tista’ tkopri wkoll firxa sħiħa ta’ proċessi sekondarji, li kull wieħed minnhom jissemma f’ kategoriji differenti tal-klassifikazzjoni (pereżempju, il-manifattura ta’ karozza tikkonsisti minn attivitajiet speċifiċi bħall-ikkastjar, il-kiwi, l-iwweldjar, l-immuntar, l-għoti taż-żebgħa, eċċ.). Jekk il-proċess tal-produzzjoni jkun organizzat bħala serje integrata ta' attivitajiet elementari fl-istess unità tal-istatistika, il-kombinazzjoni kollha titqies bħala attività waħda” (19).

In-NACE tikkonsisti fi struttura ġerarkika, kif ġej (20):

1. intestaturi identifikati b’kodiċi alfabetiku (taqsimiet);

2. intestaturi identifikati b’kodiċi numeriku b’żewġ numri (diviżjonijiet);

3. intestaturi identifikati b’kodiċi numeriku bi tliet numri (gruppi);

4. intestaturi identifikati b’kodiċi numeriku b’erba’ numri (klassijiet).

L-ISIC u n-NACE għandhom l-istess kodiċijiet fl-ogħla livelli, iżda n-NACE hija iktar iddettaljata fil-livelli inferjuri. Peress li l-kodiċi tan-NACE fil-kuntest ta’ dan l-istudju japplika għal-livell tas-setturi, irid jiġi assenjat tal-anqas kodiċi b’żewġ numri (jiġifieri fil-livell tad-diviżjonijiet) (21). Dan huwa konformi mas-sistema tal-allokazzjoni tal-kodiċijiet tal-ISIC. Għal kumpaniji multisettorjali, iridu jiġu assenjati l-kodiċijiet kollha identifikabbli tan-NACE relatati mal-portafoll tal-prodotti tagħhom.

Eżempju:

Kumpanija li timmanifattura t-T-shirts u l-qliezet tifforma parti mis-settur tal-manifatturi tal-aċċessorji tal-ilbies. Il-kodiċi tan-NACE (u tal-ISIC) tas-settur li jirrappreżenta l-manifatturi tal-aċċessorji tal-ilbies huwa 14. Jekk il-kumpanija tinkludi proċessi għat-tlestija tat-tessuti (bħal pereżempju l-ibbliċjar tal-ġinsijiet), din tkun tifforma parti wkoll mis-settur li jirrappreżenta lill-manifatturi tat-tessuti. Il-kodiċi tan-NACE (u tal-ISIC) relatat mas-settur li jirrappreżenta l-manifatturi tat-tessuti huwa 13. Għalhekk iż-żewġ kodiċijiet tan-NACE, jiġifieri t-13 u l-14, iridu jiġu assenjati lill-kumpanija.

Is-settur għandu jiġi ddefinit b’tali mod li jakkomoda lill-organizzazjonijiet kollha rilevanti f’dak is-settur. Madankollu, irid ikun ukoll speċifiku biżżejjed biex jiffaċilita l-formulazzjoni ta’ OEFSRs li jkunu rappreżentattivi u preskrittivi b’mod xieraq u li jmorru lil hinn minn dawk speċifikati fil-Gwida dwar l-OEF. Għalhekk, l-OEFSRs jiġu ddefiniti l-iktar b’referenza għall-attivitajiet li huma karatteristiċi tas-settur, kif irrappreżentat f’portafoll tipiku tal-prodotti.

Biex jiġi identifikat is-sett ta' attivitajiet skont liema l-organizzazzjonijiet jistgħu jiġu rraggruppati taħt OEFSR, għandhom jitqiesu diversi kriterji:

— l-organizzazzjonijiet għandhom jipprovdu oġġetti jew servizzi simili;

— l-impatti ambjentali rilevanti relatati mal-attivitajiet tal-organizzazzjonijiet jistgħu jiġu deskritti permezz ta’ sett simili ta’ kategoriji, metodi u indikaturi oħra tal-impatt tal-impronta ambjentali;

— l-organizzazzjonijiet għandu jkollhom limiti organizzattivi simili u jkunu jipprovdu profil simili biżżejjed ta’ inputs tal-prodotti (22).

Rekwiżiti addizzjonali għall-OEFSRs

Is-settur li għalih l-OEFSRs għandhom jirreferu jrid jiġi ddefnit bl-użu tal-kodiċijiet tan-NACE. L-OEFSRs iridu jkunu bbażati tal-anqas fuq diviżjoni tal-kodiċijiet tan-NACE b’żewġ numri (għażla prestabbilita). Madankollu, l-OEFSRs jistgħu jippermettu devjazzjonijiet (iġġustifikati) (pereżempju jippermettu kodiċijiet bi tliet numri) jekk il-kumplessità tas-settur tkun teżiġi dan. Meta jkunu jistgħu jiġu identifikatii rotot multipli tal-produzzjoni għal portafolli simili tal-prodotti ddefiniti bl-użu ta’ kodiċijiet tan-NACE alternattivi, l-OEFSR trid takkomoda l-kodiċijiet kollha tan-NACE ta’ dan it-tip.

3. DEFINIZZJONI TAL-GĦAN(IJIET) TAL-ISTUDJU DWAR L-IMPRONTA AMBJENTALI TAL-ORGANIZZAZZJONIJIET

Id-definizzjoni tal-għanijiet hija l-ewwel pass ta’ studju dwar l-OEF u tistabbilixxi l-kuntest kumplessiv għall-istudju. L-iskop li l-għanijiet jiġu artikulati b’mod ċar huwa li jiġi żgurat li l-għanijiet analitiċi, il-metodi, ir-riżultati u l-applikazzjonijiet maħsubin jiġu allinjati b’mod ideali, u li jkun hemm fis-seħħ viżjoni kondiviża biex tmexxi lill-parteċipanti fl-istudju.

Element importanti tal-istadju tad-definizzjoni tal-għanijiet huwa li jiġu identifikati l-applikazzjonijiet maħsubin tal-istudju u l-grad ta’ detall analitiku u ta’ akkuratezza meħtieġ assoċjat magħhom. Konsegwentement, dan għandu jkun rifless fil-limitazzjonijiet iddefiniti tal-istudju (l-istadju tad-definizzjoni tal-ambitu). Għall-analiżi maħsuba, pereżempju, għall-forniment li jiswa l-inqas mil-lat ambjentali, għad-disinn tal-prodotti, għat-tqabbil mal-valuri referenzjarji jew għar-rappurtar, se jkunu meħtieġa studji kompletament kwantittativi mwettqin f’konformità mar-rekwiżiti analitiċi speċifikati f’din il-Gwida dwar l-OEF. Approċċi kkombinati huma possibbli wkoll jekk ċerti partijiet biss tal-katina tal-provvista jkunu suġġetti għal analiżi kwantitattiva u oħrajn ikunu suġġetti għal deskrizzjonijiet kwalitattivi ta’ hotspots ambjentali potenzjali fi studju wieħed dwar l-OEF (pereżempju, analiżi kwantitattiva “mill-benniena sal-grada” (23) b’deskrizzjonijiet kwalitattivi ta’ kunsiderazzjonijiet ambjentali mill-grada sal-qabar (24) jew b’analiżi kwantitattiva tal-istadji tal-użu u ta’ tmiem il-ħajja ta’ prodott għal tipi ta’ prodotti rappreżentattivi magħżulin).

Huma possibbli diversi raġunijiet għat-twettiq ta’ studju dwar l-OEF, bħall-ħtieġa li jkun hemm fehim dwar l-impatti ambjentali l-aktar sinifikanti tal-attivitajiet ta’ organizzazzjoni tul iċ-ċiklu tal-ħajja tagħha, li jiġu identifikati opportunitajiet għat-tnaqqis tal-impatti ambjentali billi wieħed jiffoka l-iktar fuq il-“hotspots” identifikati, li jiġu appoġġati deċiżjonijiet strateġiċi (pereżempju dwar l-immaniġġjar tar-riskji fil-katina tal-provvista), li jitwieġbu t-talbiet tal-investituri u ta’ partijiet interessati oħrajn għal tagħrif dwar il-prestazzjoni ambjentali tal-organizzazzjoni, ir-rappurtar korporattiv dwar is-sostenibbiltà, ir-rappurtar lill-partijiet interessati, eċċ.

Eżempju: l-impronta ambjentali ta’ kumpanija li tipproduċi l-ġinsijiet u t-T-shirts: definizzjoni tal-għanijiet

Aspetti Dettalji Applikazzjoni(jiet) prevista/i: Ir-rappurtar korporattiv dwar is-sostenibbiltà Raġunijiet għat-twettiq tal-istudju: Il-wiri tal-impenn favur titjib kontinwu kif ukoll it-twettiq ta’ dan fil-prattika Pubbliku fil-mira: Il-klijenti Paraguni jew dikjarazzjonijiet komparattivi maħsubin biex jiġu żvelati lill-pubbliku: Le, l-istudju se jkun disponibbli għall-pubbliku, iżda mhux maħsub biex jintuża biex isiru paraguni jew dikjarazzjonijiet komparattivi. Min jikkummissjona l-istudju: Il-kumpanija msejħa “G Company Ltd” Proċedura ta’ analiżi: Reviżur estern indipendenti, is-Sur Y

Rekwiżiti għall-istudji dwar l-OEF

Id-definizzjoni tal-għanijiet għal studju dwar l-OEF trid tinkludi:

— l-applikazzjoni(jiet) prevista/i;

— ir-raġunijiet għat-twettiq tal-istudju u l-kuntest tad-deċiżjoni;

— il-pubbliku fil-mira;

— jekk l-istudju hux għall-finijiet ta’ paraguni u/jew ta’ dikjarazzjonijiet komparattivi maħsubin biex jiġu żvelati lill-pubbliku;

— min jikkummissjona l-istudju;

— il-proċedura tal-analiżi (jekk applikabbli).

Rekwiżiti addizzjonali għall-OEFSRs

L-OEFSR trid tispeċifika r-rekwiżiti tal-analiżi għall-istudji dwar l-OEF.

4. DEFINIZZJONI TAL-AMBITU TAL-ISTUDJU DWAR L-IMPRONTA AMBJENTALI TAL-ORGANIZZAZZJONIJIET

4.1 Kummenti ġenerali

Id-definizzjoni tal-ambitu tal-istudju dwar l-OEF tinvolvi deskrizzjoni fid-dettall tas-sistema li għandha tiġi evalwata flimkien mal-ispeċifikazzjonijiet analitiċi assoċjati magħha.

Rekwiżiti għall-istudji dwar l-OEF

Id-definizzjoni tal-ambitu ta’ studju dwar l-OEF trid tkun konformi mal-għanijiet iddefiniti tal-istudju u mar-rekwiżiti mogħtija fil-Gwida dwar l-OEF. Trid tidentifika u tiddeskrivi biċ-ċar dan li ġej (ara t-taqsimiet li ġejjin għal deskrizzjoni iktar iddettaljata):

— definizzjoni tal-organizzazzjoni (l-unità tal-analiżi (25)) u l-portafoll tal-prodotti (is-sett u l-ammont ta’ prodotti jew ta’ servizzi pprovduti tul l-intervall tar-rappurtar);

— il-limiti tas-sistema (il-limiti organizzattivi u l-limiti tal-OEF);

— il-kategoriji tal-impatt tal-Impronta Ambjentali;

— is-suppożizzjonijiet u l-limitazzjonijiet.

4.2 Definizzjoni tal-organizzazzjoni (l-unità tal-analiżi)

L-organizzazzjoni hija l-unità ta’ referenza għall-analiżi, u (flimkien mal-portafoll tal-prodotti) il-bażi għad-definizzjoni tal-limiti organizzattivi. Hija parallela għall-kunċett tal-“unità funzjonali” f’valutazzjoni taċ-ċiklu tal-ħajja (LCA) (26) tradizzjonali. Fl-iktar sens ġenerali, il-funzjoni prinċipali tal-organizzazzjoni, għall-għanijiet tal-kalkolu tal-OEF, hija l-forniment ta’ prodotti u ta’ servizzi tul intervall speċifikat tar-rappurtar. L-istudju dwar l-OEF huwa maħsub biex jipprovdi kejl tal-pressjonijiet ambjentali potenzjali marbutin mal-forniment ta’ prodotti mill-organizzazzjoni. Għalhekk, id-definizzjoni tal-organizzazzjoni b’referenza għall-portafoll tal-prodotti tiffaċilita r-rappreżentazzjoni diretta tal-iskambji fiżiċi tal-organizzazzjoni mal-ambjent.

Rekwiżiti għall-istudji dwar l-OEF

L-organizzazzjoni (jew grupp sekondarju tagħha ddefinit b’mod ċar suġġett għall-istudju dwar l-OEF) trid tiġi ddefinita skont dan li ġej:

— isem l-organizzazzjoni;

— it-tipi ta’ prodotti jew ta’ servizzi li l-organizzazzjoni tipproduċi (jiġifieri s-settur);

— il-postijiet fejn topera (jiġifieri l-pajjiżi);

— il-kodiċi(jiet) tan-NACE.

Eżempju:

Aspett Dettall L-organizzazzjoni: Il-kumpanija msejħa “Y Company Ltd” Settur tal-prodotti jew tas-servizzi: Manifattur tal-ħwejjeġ Post(ijiet) fejn topera: Pariġi, Berlin, Milan Il-kodiċi(jiet) tan-NACE: 14

4.3 Il-portafoll tal-prodotti

Il-portafoll tal-prodotti jirreferi għall-ammont u n-natura tal-prodotti u s-servizzi pprovduti mill-organizzazzjoni tul l-intervall tar-rappurtar, li għandu jkun ta’ sena. Huwa jikkostitwixxi l-bażi biex jitlesta l-profil tal-użu tar-riżorsi u tal-emissjonijiet (l-inventarju) għall-organizzazzjoni, li huwa daqs il-flussi tal-input u tal-output (27) assoċjati mal-forniment tal-portafoll tal-prodotti tal-organizzazzjoni skont il-limiti ddefiniti tas-sistema għall-istudju.

L-OEF tista’ tkun limitata għal grupp sekondarju ddefinit b’mod ċar tal-portafoll tal-prodotti tal-organizzazzjoni. Dan jista’ jkun il-każ, pereżempju, jekk il-portafoll tal-prodotti ta’ bejjiegħ bl-imnut ikun magħmul minn prodotti li jiġu prodotti fis-sit tiegħu stess (ditti proprji) u minn prodotti li jiġu pprovduti mill-organizzazzjoni mingħajr ebda trasformazzjoni. Il-portafoll tal-prodotti għall-analiżi mill-benniena sal-qabar imbagħad jista’ jkun limitat għall-prodotti li jiġu prodotti fis-sit stess, filwaqt li ssir analiżi mill-benniena sal-grada jew minn grada għall-oħra għall-prodotti l-oħra. Eżempju tipiku ieħor ta’ dan huwa dak ta’ organizzazzjoni li tkun qed topera f’diversi setturi u li tiddeċiedi li tillimita l-analiżi tagħha għal settur wieħed.

Rekwiżiti għall-istudji dwar l-OEF

Portafoll tal-prodotti jrid jiġi ddefinit għall-organizzazzjoni li jirrappreżenta l-ammont u n-natura tal-prodotti u tas-servizzi pprovduti mill-organizzazzjoni tul l-intervall tar-rappurtar (jew ta’ grupp sekondarju tagħhom iddefinit b’mod ċar) f’termini ta’ “x’hiex” u “kemm”. Jekk OEF tkun limitata għal grupp sekondarju tal-portafoll tal-prodotti tagħha, dan irid jiġi ġġustifikat u rrappurtat.

L-intervall tar-rappurtar għandu jkun ta’ sena.

Għall-ħolqien tal-mudelli tax-xenarji tal-użu u ta’ tmiem il-ħajja, irid jingħata wkoll tagħrif dwar “kemm huma tajbin” u “għal kemm żmien” (28) fir-rigward tal-prestazzjoni tal-prodotti. Id-dejta kwantitattiva dwar l-inputs u l-outputs miġbura biex tappoġġa l-analiżi (li għandha titwettaq fi stadju ulterjuri tal-istudju dwar l-OEF) trid tiġi kkalkulata b’rabta mal-portafoll tal-prodotti speċifikat.

Eżempju: Portafoll tal-prodotti:

Aspett Dettall [X’HIEX] T-shirts (medji għad-daqs S, M, L) magħmulin mill-poliester, qliezet (medji għad-daqs S, M, L) magħmulin mill-poliester [KEMM] 40 000 T-shirt u 20 000 qalziet [KEMM HUMA TAJBIN] Ilbsu darba fil-ġimgħa u aħslu fil-magna tal-ħasil b’temperatura ta’ 30 grad biex tnaddfu darba fil-ġimgħa; l-użu tal-enerġija tal-magna tal-ħasil huwa daqs 0.72 MJ għal kull kilogramm ta’ ħwejjeġ u l-użu tal-ilma huwa ta’ 10 litri għal kull kilogramm ta’ ħwejjeġ għal ħasla waħda fil-magna. T-shirt wieħed jiżen 0.16-il kg u qalziet wieħed jiżen 0.53 kg. Dan iwassal għal użu ta’ 0.4968 MJ ta’ enerġija fil-ġimgħa u għal konsum ta’ 6.9 litri ta’ ilma fil-ġimgħa. [GĦAL KEMM ŻMIEN] Stadju tal-użu ta’ ħames snin kemm għat-T-shirts u kemm għall-qliezet [SENA] 2010 [INTERVALL TAR-RAPPURTAR] Sena waħda

Rekwiżiti addizzjonali għall-OEFSRs

L-OEFSR trid tispeċifika wkoll kif jiġi ddefinit il-portafoll tal-prodotti, b’mod partikulari fir-rigward ta’ “kemm hu tajjeb” u “għal kemm żmien”. Trid tiddefinixxi wkoll l-intervall tar-rappurtar meta dan ma jkunx ta’ sena u tiġġustifika l-intervall magħżul.

4.4 Limiti tas-sistema għall-istudji dwar l-impronta ambjentali tal-organizzazzjonijiet

L-attivitajiet organizzattivi fl-aħħar mill-aħħar huma integrati fin-netwerks tar-relazzjonijiet soċjali, finanzjarji u fiżiċi. Għalhekk, jeħtieġ li jiġu stabbiliti l-limiti sabiex jiġi ddefinit b’mod formali liema minn dawn ir-relazzjonijiet se jitqiesu fl-OEF u liema se jiġu esklużi minnha. Fehim ewlieni li rriżulta minn approċċi bbażati fuq iċ-ċiklu tal-ħajja applikati għall-kontabbiltà ambjentali huwa li l-użu tar-riżorsi u l-emissjonijiet marbutin mal-proċessi li jinsabu iktar ’il fuq fil-katina ta’ attivitajiet (jiġifieri l-prodotti u s-servizzi li l-organizzazzjoni tixtri) jew li jinsabu iktar ’l isfel fiha (jiġifieri l-proċessi marbutin mad-distribuzzjoni, mal-ħżin, mal-użu u ma’ tmiem il-ħajja tal-prodotti jew tas-servizzi li l-organizzazzjoni tipprovdi) jistgħu jkunu fatturi ewlenin li jiddeterminaw il-profil ambjentali kumplessiv tal-organizzazzjoni. Għalhekk, immaniġġjar ambjentali effikaċi u effiċjenti jeħtieġ li tingħata attenzjoni għal dawn il-proċessi li jinsabu iktar ’il fuq fil-katina ta’ attivitajiet u iktar ’l isfel fiha, u li jitqies sa liema punt dawn huma jew jistgħu jiġu influwenzati mit-teħid tad-deċiżjonijiet fil-livell organizzattiv.

Minħabba r-rwol ovvjament importanti li l-għażla tal-limiti tas-sistemi se jkollha biex jiġi deċiż id-daqs tal-OEF ikkalkulat, dawn iridu jiġu stabbiliti b’mod konsistenti u abbażi ta’ sett ta’ prinċipji. Id-definizzjoni tal-limiti tiddetermina wkoll b’mod dirett l-utilità tar-riżultati analitiċi għal applikazzjonijiet speċifiċi. Pereżempju, biex jiġu ġġenerati r-riżutati li jkunu l-aktar adattati biex jipprovdu tagħrif lill-maniġment ambjentali dwar impatti diretti fil-livell tas-sit, huma xierqa limiti organizzattivi relatati mas-sit. Biex il-maniġment jiġi infurmat dwar impatti usa’ tal-katina tal-provvista, huma meħtieġa limiti tas-sistema li jinkludu l-proċessi li jinsabu iktar ’il fuq fil-katina ta’ attivitajiet u/jew il-proċessi li jinsabu iktar ’l isfel fiha. Eżerċizzju tal-OEF li juri li l-maġġoranza tal-impatti ambjentali jseħħu iktar ’il fuq fil-katina ta’ attivitajiet tul il-katina tal-provvista b’rabta ma’ proċessi speċifiċi jipprovdi l-bażi meħtieġa sabiex isir titjib tul il-katina tal-provvista. Analiżi li tissuġġerixxi li l-impatti li jseħħu iktar ’l isfel fil-katina ta’ attivitajiet huma l-aktar importanti tista’ tindika opportunitajiet ta’ tfassil mill-ġdid tal-prodotti jew ta’ tibdil fil-kompożizzjoni tal-portafoll tal-prodotti.

Rekwiżiti għall-istudji dwar l-OEF

Il-limiti tas-sistema jridu jinkludu kemm il-limiti organizzattivi (b’rabta mal-organizzazzjoni ddefinita) u kemm il-limiti tal-OEF (li jispeċifikaw liema aspetti tal-katina tal-provvista huma inklużi fl-analiżi).

4.4.1 Limiti organizzattivi

Sabiex titkabbar kemm jista’ jkun ir-rappreżentanza fiżika tal-mudell tal-OEF, huwa l-aktar xieraq li jiġu ddefiniti l-limiti organizzattivi abbażi tal-portafoll tal-prodotti (29) minflok ma tingħata definizzjoni ekonomika tagħhom. Għal din ir-raġuni, il-limiti organizzattivi tal-istudji dwar l-OEF huma ddefiniti b’tali mod li jinkludu l-impjanti u l-proċessi assoċjati kollha li huma kompletament jew parzjalment proprjetà tal-organizzazzjoni u/jew operati minnha u li jikkontribwixxu b’mod dirett għall-forniment tal-portafoll tal-prodotti (30). Dan jikkorrispondi għall-approċċ ta’ “kontroll” minħabba li, fit-teorija, l-organizzazzjoni għandha tkun kapaċi ġġib aċċess dirett għad-dejta speċifika (31) għall-attivitajiet li fihom ikollha interess finanzjarju jew operattiv u hija għandha tkun kapaċi tinfluwenza wkoll id-deċiżjonijiet ambjentali li jsiru mill-maniġment għall-impjanti kkonċernati abbażi tar-riżultati tal-istudju dwar l-OEF. L-attivitajiet u l-impatti marbutin mal-proċessi fil-limiti organizzattivi ddefiniti jitqiesu bħala attivitajiet u impatti “diretti”.

Pereżempju, fil-każ tal-bejjiegħa bl-imnut, il-prodotti magħmulin minn organizzazzjonijiet oħrajn mhumiex inklużi fil-limiti organizzattivi tal-bejjiegħ bl-imnut. Il-limiti tal-bejjiegħa bl-imnut imbagħad ikunu limitati għall-oġġetti kapitali tagħhom u għall-proċessi/l-attivitajiet kollha relatati mas-servizz tal-bejgħ bl-imnut. Madankollu, il-prodotti magħmulin jew ittrasformati mill-bejjiegħ bl-imnut iridu jiġu inklużi fil-limiti organizzattivi.

Minħabba li xi impjanti li jkunu ta’ sidien konġunti jew li jitħaddmu b’mod konġunt jistgħu jikkontribwixxu għall-forniment kemm tal-portafoll tal-prodotti ddefinit tal-organizzazzjoni u kemm tal-portafoll(i) tal-prodotti ta’ organizzazzjonijiet oħrajn, jista’ jkun hemm bżonn li l-inputs u l-outputs jiġu allokati skont dan (ara t-Taqsima 5.11 It-trattament ta’ proċessi u impjanti multifunzjonali).

Rekwiżiti għall-istudji dwar l-OEF

Il-limiti organizzattivi għall-kalkolu tal-OEF iridu jinkludu l-impjanti/l-attivitajiet kollha li l-organizzazzjoni tkun sid tagħhom u/jew li l-organizzazzjoni topera (kemm parzjalment kif ukoll kompletament) li jikkontribwixxu biex jiġi pprovdut il-portafoll tal-prodotti matul l-intervall tar-rappurtar.

L-attivitajiet u l-proċessi kollha li jseħħu fil-limiti organizzattivi iżda li mhumiex meħtieġa għall-funzjonament tal-organizzazzjoni jridu jiġu inklużi fl-analiżi iżda jridu jiġu rrappurtati b’mod separat. Eżempji tat-tali proċessi/attivitajiet huma l-attivitajiet ta’ ġardinaġġ, l-ikel servut mill-kumpanija tal-kantin, eċċ.

Fil-każ tal-bejjiegħa bl-imnut, il-prodotti magħmulin jew ittrasformati mill-bejjiegħ bl-imnut iridu jiġu inklużi fil-limiti organizzattivi.

Eżempju:

Impjant Status Jikkontribwixxi b’mod dirett għall-portafoll tal-prodotti? Inkluż fil-limitu tas-sistema Impjant tat-tessuti Operat mill-organizzazzjoni/mhux proprjetà tagħha Iva Iva Impjant tat-tessuti Parzjalment proprjetà tal-organizzazzjoni/operat parzjalment minnha Iva Iva Fabbrika (tal-ħjata) Proprjetà tal-organizzazzjoni/operat minnha Iva Iva Fabbrika tal-fliexken Sehem ta' minoranza Le Le

Rekwiżiti addizzjonali għall-OEFSRs

L-OEFSR trid tispeċifika l-proċessi, l-attivitajiet u l-impjanti karatteristiċi tas-settur ikkonċernat li jridu jiġu inklużi fil-limiti organizzattivi.

L-OEFSR trid tispeċifika l-proċessi u l-attivitajiet karatteristiċi li jseħħu fil-limiti organizzattivi iżda li mhumiex meħtieġa għall-funzjonament tal-organizzazzjoni. Dawn iridu jiġu inklużi fl-analiżi u jiġu rrappurtati b’mod separat.

4.4.2 Limiti tal-impronta ambjentali tal-organizzazzjonijiet

Skont l-applikazzjoni prevista, l-istudji dwar l-OEF jistgħu jeħtieġu limiti tas-sistema li jkunu usa’ mil-limiti organizzattivi. Għal dan il-għan, il-limiti tal-OEF iridu jiġu ddefiniti f’termini tal-attivitajiet indiretti u tal-impatti indiretti assoċjati magħhom. L-attivitajiet u l-impatti indiretti huma dawk li jseħħu iktar ’il fuq fil-katina ta’ attivitajiet jew iktar ’l isfel fiha tul il-ktajjen tal-provvista marbutin mal-attivitajiet organizzattivi, iżda li ma jaqgħux fil-limiti organizzattivi ddefiniti.

Il-Figura 2 tindika l-attivitajiet/il-proċessi obbligatorji u fakultattivi li jridu jiġu inklużi fl-OEF. Għal xi organizzazzjonijiet, l-attivitajiet (indiretti) li jseħħu iktar ’l isfel fil-katina ta’ attivitajiet jistgħu jiġu esklużi abbażi ta’ ġustifikazzjoni espliċita. Pereżempju, l-organizzazzjonijiet li jipproduċu l-prodotti intermedji (32) jew il-prodotti b’destin li ma jistax jiġi ddeterminat li għalihom l-istadju tal-użu ma jkunx magħruf (pereżempju l-injam u z-zokkor), l-istadju tal-użu jista’ jiġi eskluż mill-analiżi. Jekk il-bejjiegħa bl-imnut jipprovdu prodotti magħmulin minn organizzazzjonijiet oħrajn, il-proċessi tal-produzzjoni jridu jiġu inklużi bħala proċessi li jinsabu iktar ’il fuq fil-katina ta’ attivitajiet.

Figura 2

Il-limiti organizzattivi u tal-OEF. Nota: Kwalunkwe esklużjoni (pereżempju tal-attivitajiet li jinsabu iktar ’l isfel fil-katina ta’ attivitajiet) trid tiġi ġġustifikata b’mod espliċitu fil-kuntest tal-istudju u tal-applikazzjoni prevista.

It-trasport tal-impjegati jista’ jseħħ fil-limiti organizzattivi (pereżempju meta l-impjegati jivvjaġġaw mid-dar għax-xogħol u lura billi jużaw karozzi li jkunu proprjetà ta’ min iħaddimhom jew li jkunu operati minnu, jew meta jużaw it-trasport pubbliku mħallas minn min iħaddimhom) jewinkella jkun proċess indirett (pereżempju meta l-impjegati jivvjaġġaw mid-dar għax-xogħol u lura bil-karozzi privati jew bit-trasport pubbliku li jħallsuh huma stess). Biex tkun żgurata l-komparabbiltà bejn l-istudji dwar l-OEF, it-trasport tal-impjegati jrid jiġi inkluż fl-analiżi, anki jekk dan ikun attività indiretta.

Minħabba li l-prodotti f’settur wieħed jista’ jkollhom tul ta’ ħajja differenti (kif speċifikat fid-deskrizzjoni tal-portafoll tal-prodotti taħt it-terminu “għal kemm żmien” (ara t-Taqsima 4.3 Il-portafoll tal-prodotti), il-perjodu taż-żmien li jrid jitqies għall-valutazzjoni tal-proċessi/l-attivitajiet li jinsabu iktar ’l isfel fil-katina ta’ attivitajiet jeħtieġ li jiġi ddefinit biex jiġu żgurati l-komparabbilità u l-konsistenza bejn l-istudji dwar l-OEF. Jekk it-tul ta’ ħajja tal-prodott ikun iqsar mill-perjodu taż-żmien iddefinit li jrid jitqies, iridu jitqiesu s-sostituzzjonijiet meħtieġa. Dawn is-sostituzzjonijiet huma meħtieġa sabiex jitħares il-perjodu taż-żmien iddefinit u b’hekk mhumiex marbutin mal-użu mill-ġdid.

Rekwiżiti għall-istudji dwar l-OEF

Il-limiti tal-OEF iridu jiġu ddefiniti skont il-loġika ġenerali tal-katina tal-provvista. Dawn iridu jinkludu mill-inqas l-attivitajiet (diretti) fil-livell tas-sit u l-attivitajiet (indiretti) li jseħħu iktar ’il fuq fil-katina ta’ attivitajiet assoċjati mal-portafoll tal-prodotti tal-organizzazzjoni. Il-limiti tal-OEF iridu awtomatikament jinkludu l-istadji kollha tal-katina tal-provvista mill-akkwist tal-materja prima (33) sal-ipproċessar, il-produzzjoni, id-distribuzzjoni, il-ħżin, l-użu u t-trattament ta’ tmiem il-ħajja tal-portafoll tal-prodotti (jiġifieri “mill-benniena sal-qabar”). Iridu jitqiesu l-proċessi kollha li jinsabu fil-limiti ddefiniti tal-OEF. Trid tingħata ġustifikazzjoni espliċita jekk l-attivitajiet (indiretti) li jseħħu iktar ’l isfel fil-katina ta’ attivitajiet jiġu esklużi (pereżempju l-istadju tal-użu ta’ prodotti intermedji jew ta’ prodotti b’destin li ma jistax jiġi ddeterminat).

It-trasport tal-impjegati jrid jiġi inkluż fl-analiżi, anki jekk dan ikun attività indiretta.

Jekk il-bejjiegħa bl-imnut jipprovdu prodotti magħmulin minn organizzazzjonijiet oħrajn, il-proċessi tal-produzzjoni jridu jiġu inklużi bħala proċessi li jinsabu iktar ’il fuq fil-katina ta’ attivitajiet.

Iridu jitqiesu s-sostituzzjonijiet li huma meħtieġa biex jitħares il-perjodu taż-żmien iddefinit (ara l-OEFSRs fit-taqsima 4.3 Il-portafoll tal-prodotti). L-għadd ta’ sostituzzjonijiet huwa daqs il-“perjodu taż-żmien/it-tul tal-ħajja -1”. Minħabba li din hija suppożizzjoni ta’ sitwazzjoni ordinarja, l-għadd ta’ sostituzzjonijiet m’għandux għalfejn ikun numru sħiħ. Il-proċessi tal-produzzjoni futuri għal dawn is-sostituzzjonijiet iridu jitqiesu li huma identiċi għall-proċessi tas-sena tar-rappurtar. Jekk perjodu taż-żmien fiss ma jkunx rilevanti għal settur partikulari (ara l-OEFSRs fit-Taqsima 4.3), l-istadju tal-użu jrid ikopri t-tul ta’ ħajja tal-prodotti fil-portafoll tal-prodotti tal-organizzazzjoni (mingħajr sostituzzjonijiet).

Parir: Il-grad ta’ robustezza li bih tista’ tiġi vvalutata l-katina sħiħa tal-provvista tal-OEF għal organizzazzjoni se jiddependi ferm fuq in-natura u l-varjetà tal-prodotti li l-organizzazzjoni tipprovdi.

Jekk l-organizzazzjoni tipprovdi prodotti intermedji u mhuwiex fattibbli li wieħed jistabbilixxi xenarji b’saħħithom tal-użu finali, jista’ jkun ippreferut li wieħed joħloq mudelli tal-impatti diretti u indiretti li jseħħu iktar ’il fuq fil-katina ta’ attivitajiet biss. L-organizzazzjoni tista’ tqis ukoll il-ħolqien ta’ mudelli għall-istadji tal-użu u ta’ tmiem il-ħajja għal grupp sekondarju żgħir u rappreżentattiv tal-prodotti biss.

Fil-każijiet kollha, il-limiti tas-sistema għandhom jiġu stabbiliti u ġġustifikati b’rabta mal-għanijiet iddefiniti u mal-applikazzjonijiet previsti tal-istudju.

Rekwiżiti addizzjonali għall-OEFSRs

L-OEFSR trid tispeċifika l-limitu tal-OEF, inkluża l-ispeċifikazzjoni tal-istadji tal-katina tal-provvista li għandhom jiġu inklużi, u l-proċessi/l-attivitajiet diretti (minn grada għall-oħra) u indiretti (li jinsabu iktar ’il fuq fil-katina ta’ attivitajiet u iktar ’l isfel fiha) li għandhom jiġu inklużi fl-istudju dwar l-OEF. Kwalunkwe devjazzjoni mill-approċċ prestabbilit “mill-benniena sal-qabar” trid tiġi speċifikata u ġġustifikata b’mod espliċitu, pereżempju l-esklużjoni tal-istadju tal-użu mhux magħruf tal-prodotti intermedji. L-OEFSR trid tinkludi wkoll ġustifikazzjoni għall-esklużjonijiet tal-proċessi/tal-attivitajiet.

L-OESFR trid tispeċifika l-perjodu taż-żmien u x-xenarji li għandhom jitqiesu għall-attivitajiet li jinsabu iktar ’l isfel fil-katina ta’ attivitajiet. Jekk perjodu taż-żmien fiss ma jkunx xieraq jew rilevanti għal settur partikulari (pereżempju għal xi prodotti tal-konsum), l-OEFSR trid tispeċifika u tiġġustifika għaliex dan huwa l-każ.

4.4.3 Dijagramma tal-limiti tas-sistema

Dijagramma tal-limiti tas-sistema hija rappreżentazzjoni skematika tas-sistema analizzata. Hija tidentifika liema partijiet mill-katina tal-provvista tal-organizzazzjoni huma inklużi jew esklużi mill-analiżi. Dijagramma bħal din tista’ tkun għodda utli huma u jiġu ddefiniti l-limiti tas-sistema u huma u jiġu organizzati l-attivitajiet sussegwenti tal-ġbir tad-dejta u għalhekk għandha tkun inkluża fid-definizzjoni tal-ambitu.

Parir: Mhuwiex obbligatorju li wieħed iħejji dijagramma tal-limiti tas-sistema, iżda huwa rrakkomandat ħafna li wieħed jagħmel dan. Id-dijagramma tal-limiti tas-sistema se tgħin lill-organizzazzjoni tiddefinixxi l-analiżi u tagħtiha struttura.

Rekwiżiti għall-istudji dwar l-OEF

Dijagramma tal-limiti tas-sistema għandha tkun inkluża fid-definizzjoni tal-ambitu.

4.4.4 L-indirizzar tal-kumpens f’OEF

It-terminu “kumpens” ta’ spiss jintuża b’referenza għall-attivitajiet ta’ mitigazzjoni tal-gassijiet serra ta’ partijiet terzi. Il-kumpens huwa tnaqqis fl-emissjonijiet tal-gassijiet serra (il-GHGs) miksub x’imkien li ma jkunx is-sors tal-emissjoni, użat biex jikkumpensa l-emissjonijiet (jiġifieri biex jagħmel tajjeb għalihom), pereżempju biex jilħaq il-mira volontarja jew obbligatorja tal-GHGs jew il-limitu massimu volontarju jew obbligatorju tagħhom. Il-kumpens jiġi kkalkulat skont xenarju ta’ referenza li jirrappreżenta xenarju ipotetiku ta’ liema emissjonijiet kien se jkun hemm li kieku ma kienx hemm il-proġett ta’ mitigazzjoni li jiġġenera l-kumpens. Eżempji huma l-kumpens għall-emissjonijiet tal-karbonju permezz tal-Mekkaniżmu għal Żvilupp Nadif, il-krediti tal-karbonju u kumpens ieħor li ma jiġix mis-sistema.

Rekwiżiti għall-istudji dwar l-OEF

Il-kumpens ma jridx jiġi inkluż fi studju dwar l-OEF, imma jista’ jingħata b’mod separat bħala “Tagħrif ambjentali addizzjonali”.

4.5 L-għażla tal-kategoriji tal-impatt tal-impronta ambjentali u tal-metodi ta’ valutazzjoni ta’ dan l-impatt

Il-kategoriji tal-impatt tal-impronta ambjentali (EF) (34) jirreferu għal kategoriji speċifiċi tal-impatti ambjentali (35) li jitqiesu fi studju dwar l-OEF. Ġeneralment, dawn ikunu marbutin mal-użu tar-riżorsi (pereżempju l-fjuwils fossili u l-metalli minerali mhux maħduma) jew mal-emissjonijiet ta’ sustanzi li jagħmlu ħsara lill-ambjent (pereżempju l-gassijiet serra jew is-sustanzi kimiċi tossiċi), li jistgħu jaffettwaw is-saħħa tal-bniedem. Il-mudelli tal-valutazzjoni tal-impatt jintużaw biex jiġu kkwantifikati r-relazzjonijiet kawżali bejn l-inputs tal-materjali/tal-enerġija u l-emissjonijiet assoċjati mal-attivitajiet organizzattivi (kif imdaħħlin fil-profil tal-użu tar-riżorsi u tal-emissjonijiet) u kull kategorija tal-impatt tal-EF meqjusa (ara l-Figura 1). Kull kategorija tal-impatt tal-EF tirreferi għal mudell indipendenti tal-valutazzjoni tal-impatt tal-EF u għal indikatur indipendenti tal-kategorija tal-impatt tal-EF (36).

Il-mudelli tal-valutazzjoni tal-impatt tal-EF użati fl-OEF huma mudelli ta’ nofs it-terminu (37), għaliex, xjentifikament, dawn jitqiesu li huma stabbiliti bl-aħjar mod (38). Xi impatti jistgħu jidhru li tħallew barra mill-valutazzjoni tal-impatt tal-EF iżda dawn huma koperti minn indikaturi ta’ nofs it-terminu. Pereżempju, l-impatti fuq il-bijodiversità (punt tat-tmiem marbut mal-ekosistemi) mhumiex ikkalkulati b’mod espliċitu għall-istudji dwar l-OEF, iżda huma rrappreżentati minn diversi indikaturi ta’ nofs it-terminu oħrajn li jaffettwaw il-bijodiversità, l-aktar l-ekotossiċità, l-ewtrofikazzjoni, l-aċidifikazzjoni, l-użu tal-art, it-tibdil fil-klima u t-tnaqqis tal-ożonu.

L-għan tal-valutazzjoni tal-impatt tal-impronta ambjentali (EF) (39) huwa li tiġbor flimkien u tgħaqqad id-dejta mdaħħla fil-profil tal-użu tar-riżorsi u tal-emissjonijiet skont il-kontribuzzjonijiet rispettivi għal kull kategorija tal-impatt tal-EF. Sussegwentement, dan jipprovdi l-bażi meħtieġa għall-interpretazzjoni tar-riżultati tal-OEF meta mqabbla mal-għanijiet tal-istudju (pereżempju, l-identifikazzjoni ta’ “hotspots” fil-katina tal-provvista u ta’ għażliet għat-titjib). Għalhekk, l-għażla tal-kategoriji tal-impatt tal-EF trid tkun waħda komprensiva minħabba li dawn il-kategoriji jkopru l-kwistjonijiet ambjentali rilevanti kollha relatati mal-attivitajiet tal-organizzazzjoni.

Din il-Gwida dwar l-OEF tipprovdi lista prestabbilita tal-kategoriji tal-impatt tal-EF u tal-mudelli ta’ valutazzjoni u l-indikaturi relatati magħhom li għandhom jintużaw fl-istudji dwar l-OEF (-It-Tabella 2) (40). Aktar struzzjonijiet dwar kif għandhom jiġu kkalkulati dawn l-impatti huma deskritti fil-kapitolu 6. Il-valutazzjoni tal-impatt tal-impronta ambjentali tal-organizzazzjonijiet Il-Kapitolu 6 jipprovdi wkoll id-dejta li hija meħtieġa biex titwettaq il-valutazzjoni.

It-Tabella 2

Kategoriji prestabbiliti tal-impatt tal-EF bl-indikaturi tal-kategoriji tal-impatt tal-EF u l-mudelli ta’ valutazzjoni tal-impatt tal-EF rispettivi tagħhom għall-istudji dwar l-OEF

Kategorija tal-impatt tal-EF Mudell tal-valutazzjoni tal-impatt tal-EF Indikatur tal-kategorija tal-impatt tal-EF Sors It-tibdil fil-klima Il-Mudell ta’ Bern – il-potenzjali għat-tisħin globali (GWP) fuq medda taż-żmien ta’ mitt (100) sena. L-ekwivalenti ta’ tunnellata ta’ diossidu tal-karbonju (CO2) Il-Grupp Intergovernattiv ta’ Esperti dwar it-Tibdil fil-Klima, l-2007 It-tnaqqis tal-ożonu Il-Mudell tal-EDIP ibbażat fuq il-potenzjali li jnaqqsu l-ożonu (l-ODPs) tal-Organizzazzjoni Meteoroloġika Dinjija (il-WMO) fuq medda infinita taż-żmien. L-ekwivalenti ta’ kilogramm ta’ CFC-11 (*) Il-WMO, l-1999 L-ekotossiċità għall-ilma ħelu (41) Il-mudell USEtox Is-CTUe (l-unità għat-tqabbil tat-tossiċità għall-ekosistemi) (42) Rosenbaum et al., l-2008 It-tossiċità fir-rigward tal-bniedem – l-effetti ta’ kanċer Il-mudell USEtox Is-CTUh (l-unità għat-tqabbil tat-tossiċità għall-bniedem) (43) Rosenbaum et al., l-2008 It-tossiċità fir-rigward tal-bniedem – l-effetti li mhumiex ta’ kanċer Il-mudell USEtox Is-CTUh (l-unità għat-tqabbil tat-tossiċità għall-bniedem) (43) Rosenbaum et al., l-2008 Il-materja partikulata/is-sustanzi inorganiċi li jaffettwaw ir-respirazzjoni Il-mudell RiskPoll L-ekwivalenti ta’ kilogramm ta’ PM2,5 (**) Humbert, l-2009 Ir-radjazzjoni jonizzanti – l-effetti fuq saħħet il-bniedem Mudell tal-effett fuq saħħet il-bniedem L-ekwivalenti ta’ kilogramm ta’ U235 (meta mqabbel mal-arja) Dreicer et al., l-1995 Il-formazzjoni fotokimika tal-ożonu Il-mudell LOTOS-EUROS L-ekwivalenti ta’ kilogramm ta’ NMVOC (***) Van Zelm et al., l-2008, kif applikat fil-metodoloġija msejħa “ReCiPe” L-aċidifikazzjoni Il-mudell tal-eċċess akkumulat L-ekwivalenti ta’ H+ mol Seppälä et al., l-2006; Posch et al., l-2008 L-ewtrofikazzjoni – terrestri Il-mudell tal-eċċess akkumulat L-ekwivalenti ta’ N mol Seppälä et al., l-2006; Posch et al., l-2008 L-ewtrofikazzjoni – akkwatika Il-mudell EUTREND Għall-ilma ħelu: l-ekwivalenti ta’ kilogramm ta’ P Għall-ilma baħar: l-ekwivalenti ta’ kilogramm ta’ N Struijs et al., l-2009, kif implimentat fil-metodoloġija msejħa “ReCiPe” It-tnaqqis tar-riżorsi – l-ilma Il-mudell Svizzeru tal-iskarsezza ekoloġika m3 ta’ użu tal-ilma meta mqabbel mal-iskarsezza lokali tal-ilma (44) Frischknecht et al., l-2008 It-tnaqqis tar-riżorsi – ir-riżorsi minerali u fossili Il-mudell CML2002 L-ekwivalenti ta’ kilogramm ta’ Sb (****) van Oers et al., l-2002 L-użu tal-art Il-mudell tal-materja organika fil-ħamrija (il-mudell tas-SOM) Kilogramm ta’ C (defiċit) Milà i Canals et al., l-2007

Skont in-natura tal-attivitajiet tal-organizzazzjoni u l-applikazzjonijiet maħsubin tal-istudju dwar l-OEF, l-utenti ta’ din il-Gwida dwar l-OEF jistgħu jagħżlu li jnaqqsu s-sett ta’ kategoriji tal-impatt tal-EF. Dawn il-ġustifikazzjonijiet għall-esklużjoni(jiet) iridu jkunu appoġġati mid-dokumenti x-xierqa. Eżempji tas-sorsi tad-dokumenti ta’ appoġġ huma dawn li ġejjin (il-lista mhijiex eżawrjenti):

— proċess ta’ kunsens internazzjonali;

— analiżi indipendenti esterna (skont ir-rekwiżiti mogħtija fil-kapitolu 9. Analiżi kritika tal-impronta ambjentali tal-organizzazzjonijiet

— proċess li jinvolvi diversi partijiet interessati;

— studji dwar il-LCA li tkun saritilhom evalwazzjoni bejn il-pari;

— stadju ta’ skrinjar (ara t-Taqsima 5.2 Stadju ta’ skrinjar).

Eżempju: Ġustifikazzjoni għall-esklużjoni ta' kategoriji tal-impatt tal-EF

Kategoriji tal-impatt tal-EF esklużi Ġustifikazzjoni Il-materja partikulata/is-sustanzi inorganiċi li jaffettwaw ir-respirazzjoni Reviżur espert jikkonferma li m’hemm l-ebda impatt sinifikanti tal-materja partikulata/tas-sustanzi inorganiċi li jaffettwaw ir-respirazzjoni abbażi tal-evidenza pprovduta. Ir-radjazzjoni jonizzanti Studji settorjali preċedenti (referenzi) ma jindikaw l-ebda radjazzjoni jonizzanti sinifikanti

Rekwiżiti għall-istudji dwar l-OEF

Għal studju dwar l-OEF, iridu jiġu applikati l-kategoriji prestabbiliti kollha tal-impatt tal-EF speċifikati u l-mudelli kollha tal-valutazzjoni tal-impatt tal-EF u l-indikaturi kollha assoċjati magħhom li ġew speċifikati (ara t-It-Tabella 2). Kwalunkwe esklużjoni trid tiġi ddokumentata, ġġustifikata u mniżżla b’mod espliċitu fir-rapport dwar l-OEF u trid tiġi appoġġata mid-dokumenti x-xierqa. L-influwenza ta’ kwalunkwe esklużjoni fuq ir-riżultati finali, speċjalment b’rabta mal-limitazzjonijiet f’termini tal-komparabbiltà ma’ studji oħrajn dwar l-OEF, trid tiġi rrappurtata u diskussa fl-istadju tal-interpretazzjoni. Esklużjonijiet bħal dawn huma suġġetti għal reviżjoni.

rekwiżiti addizzjonali għall-OEFSRs

L-OEFSR trid tispeċifika u tiġġustifika kwalunkwe esklużjoni tal-kategoriji prestabbiliti tal-impatt tal-EF, l-iktar dawk marbutin mal-aspetti tal-komparabbiltà.

4.6 L-għażla ta’ tagħrif ambjentali addizzjonali li għandu jiddaħħal fl-OEF

L-impatti ambjentali potenzjali rilevanti ta’ organizzazzjoni jistgħu jmorru lil hinn mill-mudelli tal-valutazzjoni tal-impatt tal-EF ibbażati fuq iċ-ċiklu tal-ħajja li huma aċċettati sew. Huwa importanti li wieħed jikkunsidra dawn l-impatti ambjentali, kull fejn dan ikun possibbli. Pereżempju, it-tibdil fl-użu tal-art jista’ jwassal għal impatti fuq il-bijodiversità b’rabta ma’ sit speċifiku jew ma’ attività speċifika. Dan jista’ jkun jeħtieġ li jintużaw kategoriji addizzjonali tal-impatt tal-EF li jmorru lil hinn mil-lista prestabbilita mogħtija f’din il-Gwida dwar l-OEF, jew saħansitra deskrizzjonijiet kwalitattivi oħrajn. It-tali metodi addizzjonali jikkumplimentaw is-sett prestabbilit ta’ kategoriji tal-impatt tal-EF. Pereżempju, diversi inizjattivi u skemi li qed jiżviluppaw (bħall-inizjattiva globali tar-rappurtar (45)) jipprovdu mudelli għall-organizzazzjonijiet biex dawn jirrappurtaw b’mod kwalitattiv dwar l-impatti tagħhom fuq il-bijodiversità lokali.

L-organizzazzjonijiet li jinsabu qrib il-baħar jista’ jkollhom emissjonijiet li jmorru direttament fl-ilma baħar minflok fl-ilma ħelu. Minħabba li s-sett prestabbilit ta’ kategoriji tal-impatt tal-EF jinkludi biss l-ekotossiċità li ġejja mill-emissjonijiet fl-ilma ħelu, huwa importanti li l-emissjonijiet li jmorru direttament fl-ilma baħar jitqiesu wkoll bħala tagħrif ambjentali addizzjonali. Dan irid isir fil-livell tal-inventarju minħabba li, dal-ħin, m’hemm l-ebda mudell tal-valutazzjoni tal-impatt li hu disponibbli għal dawn l-emissjonijiet.

Minbarra l-komunikazzjoni tal-valuri assoluti għal kull kategorija tal-impatt tal-EF meqjusa, tista’ tkun meħtieġa wkoll il-metrika bbażata fuq l-intensità. Dan ikun il-każ, pereżempju, għall-immaniġġjar ta’ prestazzjoni ambjentali mtejba kif ukoll biex isiru paraguni jew dikjarazzjonijiet komparattivi. Eżempji tal-metrika bbażata fuq l-intensità jinkludu l-impatti għal kull unità ta’ prodott, għal kull impjegat, għall-bejgħ gross u għal kull valur miżjud.

REkwiżiti għall-istudji dwar l-OEF

Jekk is-sett prestabbilit ta’ kategoriji tal-impatt tal-EF jew il-mudelli prestabbiliti tal-valutazzjoni tal-impatt tal-EF ma jkoprux sewwa l-impatti ambjentali potenzjali tal-organizzazzjoni, l-aspetti ambjentali (kwalitattivi/kwantitattivi) kollha rilevanti relatati magħhom iridu jiġu inklużi, b’mod addizzjonali, bħala tagħrif ambjentali addizzjonali. It-tagħrif ambjentali addizzjonali jrid jiġi rrappurtat b’mod separat mir-riżultati prestabbiliti tal-valutazzjoni tal-impatt tal-EF. Madankollu, dawn ma jridux jieħdu post il-mudelli obbligatorji tal-valutazzjoni tal-kategoriji prestabbiliti tal-impatt tal-EF. Il-mudelli ta’ sostenn ta’ dawn il-kategoriji addizzjonali, bl-indikaturi korrispondenti tagħhom, iridu jiġu indikati u ddokumentati b’mod ċar.

It-tagħrif ambjentali addizzjonali jrid ikun:

— ibbażat fuq tagħrif ivvalidat li jkun ġie rrivedut jew ivverifikat (skont ir-rekwiżiti tal-istandard tal-ISO 14020 u skont il-klawżola 5 tal-istandard tal-ISO 14021:1999);

— speċifiku, preċiż u mhux qarrieqi;

— rilevanti għas-settur partikulari;

— sottomess għall-proċess ta’ analiżi;

— iddokumentat b’mod ċar.

L-emissjonijiet li jmorru direttament fl-ilma baħar iridu jiġu inklużi fit-tagħrif ambjentali addizzjonali (fil-livell tal-inventarju).

Jekk it-tagħrif ambjentali addizzjonali jintuża biex jiġi appoġġat l-istadju tal-interpretazzjoni ta’ studju dwar l-OEF, allura d-dejta kollha meħtieġa biex jiġi prodott dak it-tagħrif trid tissodisfa l-istess rekwiżiti ta’ kwalità stabbiliti għad-dejta użata biex jiġu kkalkulati r-riżultati tal-OEF jew rekwiżiti ekwivalenti għalihom (ara t-taqsima 5.6 Ir-rekwiżiti tal-kwalità tad-dejta (46)).

It-tagħrif ambjentali addizzjonali jrid ikun relatat biss ma’ kwistjonijiet ambjentali. It-tagħrif u l-istruzzjonijiet, pereżempju l-karti dwar is-sikurezza tal-organizzazzjonijiet, li ma jkunux relatati mal-impronta ambjentali tal-organizzazzjoni ma jridux ikunu parti mill-OEF. Bl-istess mod, it-tagħrif marbut mar-rekwiżiti legali ma jridx jiġi inkluż.

Rekwiżiti addizzjonali għall-OEFSRs

L-OEFSR trid tispeċifika:

Kwalunkwe tagħrif ambjentali addizzjonali li jrid jiġi inkluż fl-istudju dwar l-OEF jew li huwa rrakkomandat li jiġi ppreżentat bħala rilevanti għas-settur ikkonċernat. Tagħrif ambjentali addizzjonali bħal dan irid jiġi rrappurtat b’mod separat mir-riżultati prestabbiliti tal-valutazzjoni tal-impatt tal-EF (ara t-It-Tabella 2). Il-mudelli u s-suppożizzjonijiet kollha ta’ dan it-tagħrif ambjentali addizzjonali jridu jkunu appoġġati mid-dokumenti adegwati, jkunu ddokumentati b’mod ċar u jkunu sottomessi għall-proċess ta’ analiżi. Dan it-tagħrif ambjentali addizzjonali jista’ jinkludi dan li ġej (il-lista mhijiex eżawrjenti):

— kategoriji oħrajn tal-impatt ambjentali rilevanti għas-settur;

— approċċi oħra rilevanti għat-twettiq tal-karatterizzazzjoni tal-flussi mill-profil tal-użu tar-riżorsi u tal-emissjonijiet, meta, għal ċerti flussi (pereżempju għal gruppi ta’ sustanzi kimiċi), il-fatturi tal-karatterizzazzjoni (is-CFs) ma jkunux disponibbli fil-metodu prestabbilit;

— indikaturi ambjentali jew indikaturi tar-responsabbiltà tal-prodott (pereżempju l-indikaturi ewlenin tal-EMAS jew l-inizjattiva globali tar-rappurtar (il-GRI));

— il-konsum tal-enerġija tul iċ-ċiklu ta’ ħajja, imqassam skont is-sors primarju tal-enerġija, filwaqt li jitqies b’mod separat l-użu tal-enerġija “rinnovabbli”;

— il-konsum dirett tal-enerġija, imqassam skont is-sors primarju tal-enerġija, filwaqt li jitqies b’mod separat l-użu tal-enerġija “rinnovabbli”;

— għall-istadji minn grada għall-oħra, l-għadd ta’ speċijiet li jinsabu fil-lista l-ħamra tal-IUCN u ta’ speċijiet li jinsabu fil-lista ta’ konservazzjoni nazzjonali li għandhom il-ħabitat fiż-żoni affettwati mill-operazzjonijiet, mogħtija skont il-livell tar-riskju ta’ estinsjoni;

— deskrizzjoni tal-impatti sinifikanti tal-attivitajiet u tal-prodotti fuq il-bijodiversità f’żoni protetti u f’żoni b’valur għoli ta’ bijodiversità li jinsabu ’l barra miż-żoni protetti;

— il-piż totali tal-iskart, skont it-tip ta’ skart u l-metodu ta’ rimi tiegħu;

— il-piż tal-iskart ittrasportat, importat, esportat jew ittrattat li jitqies bħala skart perikoluż skont it-termini tal-Annessi I, II, III u VIII tal-Konvenzjoni ta’ Basilea, u l-perċentwal tal-iskart ittrasportat li jinġarr b’mod internazzjonali;

— it-tagħrif minn valutazzjonijiet tal-impatt ambjentali (VIA) u valutazzjonijiet tar-riskji kimiċi.

— Il-ġustifikazzjonijiet għall-inklużjonijiet/l-esklużjonijiet.

Barra minn hekk, l-OEFSRs iridu jiddefinixxu l-unità adattata għall-metrika bbażata fuq l-intensità meħtieġa għal finijiet speċifiċi tal-komunikazzjoni.

4.7 Is-suppożizzjonijiet/il-limitazzjonijiet

Fl-istudji dwar l-OEF jistgħu jinqalgħu diversi limitazzjonijiet għat-twettiq tal-analiżi u għalhekk, jeħtieġ li wieħed jassumi ċerti affarijiet. Pereżempju, id-dejta ġenerika (47) li ma tkunx tirrappreżenta kompletament il-qagħda reali tal-organizzazzjoni tista’ tiġi adattata biex tirrappreżentaha b’mod aħjar.

Rekwiżiti għall-istudji dwar l-OEF

Il-limitazzjonijiet u s-suppożizzjonijiet kollha jridu jiġu rrappurtati bi trasparenza.

Rekwiżiti addizzjonali għall-OEFSRs

L-OEFSR trid tiddeskrivi l-limitazzjonijiet speċifiċi għas-settur u trid tiddefinixxi s-suppożizzjonijiet meħtieġa biex jingħelbu dawn il-limitazzjonijiet.

5. L-ISTABBILIMENT U R-REĠISTRAZZJONI TAL-PROFIL TAL-UŻU TAR-RIŻORSI U TAL-EMISSJONIJIET (L-ISTADJU TAL-INVENTARJU)

5.1 Kummenti ġenerali

Irid jiġi kkumpilat inventarju (profil) tal-inputs/tal-outputs kollha tar-riżorsi tal-materjali jew tar-riżorsi tal-enerġija u tal-emissjonijiet kollha fl-arja, fl-ilma u fil-ħamrija bħala l-bażi għall-ħolqien tal-mudell tal-OEF. Dan jissejjaħ il-profil tal-użu tar-riżorsi u tal-emissjonijiet, u jiġi kkumpilat f’termini tal-prodotti/tas-servizzi kollha rrappreżentati mill-portafoll tal-prodotti ddefinit tal-organizzazzjoni. Fil-livell organizzattiv, dan jinkludi l-inputs u l-outputs kollha għall-proċessi pposseduti u/jew immaniġġjati li jikkontribwixxu għall-forniment tal-portafoll tal-prodotti fil-limitu organizzattiv. Fil-livell analitiku, jekk il-proċessi/il-flussi li jinsabu iktar ’il fuq fil-katina ta’ attivitajiet u iktar ’l isfel fiha jkunu inklużi fil-limiti tal-OEF, dan ikun jinkludi l-flussi/il-proċessi kollha marbutin mal-istadji kollha taċ-ċiklu tal-ħajja tal-portafoll tal-prodotti.

Idealment, l-attivitajiet tal-organizzazzjoni għandhom jiġu deskritti billi tintuża dejta li tkun speċifika għall-impjant jew għall-prodott (jiġifieri billi jinħoloq mudell taċ-ċiklu eżatt tal-ħajja li juri l-istadji tal-katina tal-provvista, tal-użu u ta’ tmiem il-ħajja, kif xieraq). Fil-prattika, u bħala regola ġenerali, għall-proċessi fil-limitu organizzattiv iddefinit, trid tintuża dejta tal-inventarju li tkun inġabret b’mod dirett u li tkun speċifika għall-impjant, sakemm id-dejta ġenerika ma tkunx iktar rappreżentattiva jew xierqa. Għall-proċessi li jinsabu ’l barra mil-limitu organizzattiv, li għalihom m’hemm l-ebda aċċess dirett possibbli għad-dejta, b’mod ġenerali se tintuża d-dejta ġenerika. Madankollu, hija prassi tajba li, meta jkun possibbli, wieħed jipprova jikseb aċċess għal dejta miġbura b’mod dirett mingħand il-fornituri, b’mod partikulari għall-proċessi li huma sinifikanti mil-lat ambjentali. Ir-rekwiżiti tal-użu u tal-ġbir tad-dejta ġenerika u tad-dejta speċifika huma deskritti f’aktar dettall fit-taqsimiet 5.7 Il-ġbir tad-dejta speċifikau 5.8 Il-ġbir tad-dejta ġenerikarispettivament.

Id-dejta ġenerika hija dejta li tittieħed minn bażijiet tad-dejta tal-inventarju taċ-ċiklu tal-ħajja ta’ partijiet terzi, minn rapporti tal-gvernijiet jew tal-assoċjazzjonijiet industrijali, minn bażijiet tad-dejta statistiċi, minn letteratura dwar is-suġġett li tkun saritilha evalwazzjoni bejn il-pari, jew minn sorsi oħrajn. Din tintuża meta d-dejta speċifika ma tkunx disponibbli jew ma tkunx rilevanti. Id-dejta kollha ta’ dan it-tip trid tissodisfa r-rekwiżiti tal-kwalità speċifikati f’din il-Gwida dwar l-OEF.

Il-profil tal-użu tar-riżorsi u tal-emissjonijiet irid jadotta l-klassifikazzjonijiet li ġejjin tal-flussi inklużi fih:

— flussi elementari, li huma (skont l-istandard tal-ISO 14040:2006, 3.12) “materjali jew enerġija li jkunu deħlin fis-sistema li dwarha jkun qed isir l-istudju li jkunu ġew mill-ambjent mingħajr trasformazzjoni minn qabel mill-bniedem, jew materjali jew enerġija li jkunu ħerġin mis-sistema li dwarha jkun qed isir l-istudju li jkunu rrilaxxati fl-ambjent mingħajr trasformazzjoni sussegwenti mill-bniedem.” Il-flussi elementari huma, pereżempju, ir-riżorsi meħudin min-natura jew l-emissjonijiet fl-arja, fl-ilma jew fil-ħamrija li huma marbutin b’mod dirett mal-fatturi ta’ karatterizzazzjoni tal-kategoriji tal-impatt tal-EF;

— flussi mhux elementari (jew kumplessi), li huma l-inputs kollha li jkun għad baqa’ f’sistema (pereżempju l-elettriku, il-materjali u l-proċessi tat-trasport) u l-outputs kollha li jkun għad baqa’ fiha (pereżempju l-iskart u l-prodotti sekondarji) li jeħtieġu aktar sforzi fil-ħolqien tal-mudell biex jinbidlu fi flussi elementari.

Il-flussi mhux elementari kollha fil-profil tal-użu tar-riżorsi u tal-emissjonijiet iridu jinbidlu fi flussi elementari. Pereżempju, il-flussi tal-iskart ma jridux jingħataw biss f’kilogrammi ta’ skart domestiku jew ta’ skart perikoluż, iżda jridu jinkludu wkoll l-emissjonijiet fl-ilma, fl-arja u fil-ħamrija li jkunu ġejjin mit-trattament tal-iskart solidu. Jeħtieġ li dan isir biex l-istudji dwar l-OEF ikunu jistgħu jitqabblu ma’ xulxin. Għalhekk, il-kumpilazzjoni tal-profil tal-użu tar-riżorsi u tal-emissjonijiet titlesta meta l-flussi kollha jkunu flussi elementari.

Parir: Huwa utli li wieħed iżomm rek